url: =Ci kisawh Coffee haikhat ~ Zam Thuam :: ZOMI DAILY\nposted on 7 June 2014 at 9:22 pm Lomkholna: Article, Zamthuam\nAmau ngel pen Companyte nitak annekkhopna pan kituak kha uh hi. Pilna nei, melhoih duangcing khat in company sungbup ah tuanu pen minthang vangvang hi. Amah ahih leh mi mawkmawk khat cih theih phial hi. A hel a tam mahmah tuanu pen a man zong a lunggulh gieugiau zawh sauvei sim ta hi. Nitak annekpawi a mankhit ciangin coffee dawn khawm dingin aman, tuanu hong zawn hi. Thakhatthu a a zawtvat tak ciang lamdang sa vat himah tase leh a nial ding kilawmvatlo ahih manin a lusin in hong sang hi.\nCoffee sabuai ngei ah gen ding bangmah hong omlo mawh hi. Anih un hi ngualngual tuak uh hi. Dawn semsem in ciah ziauh ding cih bekbek tuanu lungsim sungah om hi. Nasempa in coffee hong piak tak ciangin thakhat thu in aman “ lawm nong hehpih na tawh ci hong pia ve. Coffee ka dawn ciang ci sawh a ka dawn pen zongsatna khat in nei kha zen veng aw” hong civat ciang, tua nu in lamdang a sak bek thamlo nasem pa nangawn hong cimawh pak hi. Ama kampau a za khempeuh in a mittang uh ama tungah hong gawmtuah vat uh hi. Amah zong a mai hong san teitai hi.\nNasempa hong piak ci pen a coffee hai sung sawh in damtak hong dawn hiathiat hi. “Bang hang coffee sungah ci sawh hiam?” cih a theihnopna pen ip zo nawnlo ahih man in tuanu in hong dong khia ta hi. Amah zong them hong hibual pak hi. Tua khit ciang kammal khat khit khat lo ciatciat in, “Kei bel tuipi ngeipan a khangkhia hi ing. Ka neulai hi leh tuipi sungah tuak in tuipek den ing. Tuihuai ten hong khak ciang ka kam sung tuipi tui alte ka kam sungah hong lut hi. Tun inn ka tun lohzawh sauvei lua ta ahih manin inn phawk a ka lung a len sim coffee sungah cikhah in dawn kha den ing. Inn le kei kigamlatna pen a nai dingin hong bawl tawh kibang”\nAma kammal in tuanu lungtang hong sun kha hi. Hih pen pasal khat in inn phawk ing cih a genkhiat a zak masakna a hi hi. Inn phawk a lungleng pasal khat pen innkuan sung a kin mi, innkuan a it mi hi ci-in hong ngaihsun kha hi. Ama gen tai tampi gamlatna a om munkhat I thu a kigen pen tuanu in hong ngaihnopna lungsim hong suak hi. A khingcip a sabuai kim pen damdam in hong gamlum suah hi. Tua nitak a nih un thu tampi a genkhop theih ban uh ah tuanu a ciah ciang a inn dong khak khuan hong ngah kha hi.\nTua khit nungah amau gel kimu mun pian hi. Amah pen a thukhual, mi a kin, hehpihna a nei mahmah mi khat ahih lam tuanu in hong telpian ta hi. Amah pen tuanu lunggulhziate tawh a kituak mi khat na hi hi. Ama zawtna niallo a, hibang a amah tawh a kitheihkhak manin tuanu lungdam mahmah hi. Ama zawn in khua sunga om coffe sai tuamtuam ah amah tawh tu khawm uh hi.\nSai a pai sim un “Ci hong pia o maw, ka lawm in coffee sungah ci khah a dawn pen zongsatna khat a nei aih ciang a” ci-in ngetsak den hi. Hibang dan in tangthu hong mankuan tak ciang, anih un kiteng in nuamtak in a nuntakna uh zangkhawm hi acih zel bangmah in a nuntakna uh hong nawn khawm uh hi. Hibang nuntakna a nawk khop uh kum 40 khit ciang a pasal damlo in hong si hi. Hih tangthu pen hiciang tawh a man ding hi ta ei a cih laitak in ama koih laikhak khat tuanu in hong mu kha hi.\nAmah a sihma in tuanu ading a gelh lai ahi hi. Tua laisung hi danin kigelh hi.\n“Nang kong khem toh suaksuak khak hong maisak in. Amasa pen coffee i dawnkhop na phawk lai hia? Tua lai in kei bang gen a bang sem kha ka hiam cih zong tel kha het lo mai hi ing. Bang ngaihsun kha a nasempa ci lasak ka hiam cih zong thei keng. Coffee sungah ci sawh a dawn ding cih zongsatna zong ken nei kha keng. Hih kong khemna pen nang lunglut na hih manin ka khanglang phial ci kisawh coffee dawn kha ing. Aman taktak gen khia ding ci-in hanciam zel ing. Ahih hang nang heh a, kei nong taisan khak ding lauden ing.\nKei tun a pai ding hi ta ing. Na heh ding lau nawn keng. A si khinsa khat bel na maisak ding hamsa ken teh mate? Hih ka nuntak sungin nang tawh ka kiten khak pen kei ading a gol pen lungnopna hi. Phamkhit nung\nnuntakna dang a om zenzen a leh zong nang tawh kituak khawm nuam lai ing. Ahih hang ci kisawh coffee bel ken dawn nuam nawn keng. Ci kisawh coffee pen dawn ding bangzah a hatsa cih nang thei kha kei teh mate? Ahih hang nang kong itna lungsim tawh tua coffee pen ci sawh in dawn den kha ing”\nLai a sim khit takciang tuanu hong lingkhia vat hi. Kei khem a thuak kai ve maw ci in hong kingaihsun hi. Ama zak nawnloh ding kammal khat hong gen khia chialchial hi. “Kei hong itna lungsim hanga amah le amah kikhem mawk. Lungkim ing ei”\nHih ci kisawh coffee sungah itna bangzah a kihel tam? Itna I cih bel a kiteh thei van khat hi kei.\nKhemna I cih pen a kimaisak theilo mawhna hi kici hi. Khemna pawlkhatte in nuntakna khat kisiacip sak thei hi. Khemna pawlkhat ten bel nuntakna pen lungnopna tawh tawpsak thei hi. Nang e kua teng khem ngei na hia? Bang khemna teng tuak ngei na hia? Zam Thuam/ Nainai Sanay\nPrevious: Zipil ~ GS Pau\nNext: Pa ~ Rev. Lian Za Tuang


timestamp: atn

url: =KUM THAK KUM THAK - Zomi History KUM THAK KUM THAK - Zomi History\nHome > Articles > KUM THAK KUM THAK\nKUM THAK KUM THAK\nMihingte pen kum thak ahih tawh kizuiin i lungsim nosuak a, khat le khat i kimuh ciang lungdamna thu kigenin, kimaitai ciat hi. Pasian tungah lungdam ko-in, mailam kalsuanzi ding i ki-ap hi. Tua hun, ‘kum thak’ hun tawh kizuiin mimal nuntakna, pawl adinga kalsuan dan ding leh dotna pawlkhat kikum leng i ci hi.\n1. A bulpatna kician hen:Kipawlna khat peuhpeuhah memberte adingin ki-apthakna bawl lo leh kum khat kalsuan ding geelkhol lopi a makai ten memberte makaih pen maan lo hi. Ki-apna hoih leh kalsuan dan ding kician geelkholna om lo ahih manin pawlsungah buaina, kikhenna, kituambawlna om nuam mahmah hi.\n2. A puatham sang a tak:Kipawlna khat peuhpeuhin a puatham i buaipih lua uh a, a pua thamin a tuam a sunga a limci mahmah i muhkhiat kisam hi. Biakna pawlpi sungah a Pasian thutak sangin sumpi, citpiakna, sport, social work cih peuh ki-uang bawl thei hi. Hih i gente pen a hawng, a sunga thutak a tuam hi a, memberte in biakinn a zuat theih nading, lampi maan a tot theih nading, midangte adingin a nuntak theih nading, Pasian thu a phawk theih nading deihna leh Pasian tungah mite bangci bangin lawpin, kipiazo uh hiam cih kilatkhiatna hizaw hi. A puathamah i hun beisak zel i hih manin a sunga a limci mahmah thutak i mu zo kei thei hi. Goal sunga khum (pet goal) sangin a ball-boot kibuaipih thei hi. Mawtaw a model hoih leh hoihloh sangin i tupna mun a hun maan takin hong tunpih theih ding thupi hi.\n3. Hun: Computer Age i ci uh a, ahih hangin hih hun a zang tektekte hunzatzia kibang het lo hi. Nai(watch) in a ukzawhloh i hih leh i kiliatsak, i kipilsak mahmah a, mi lakah i ciakciak hangin mi in hong thupisim khol lo ding hi. Committee, public meeting, annekkhopna, office paina etc. ah hun a maan in zang ni.\n4. Vanzat sang a zangte: Biakinn sunga paak hoih mahmah, a koihna nin mahmah, sound system hoih mahmah, ahih hang a khau leilakah a palh zeekzaak, mit khamsak mahmah khawng, a sermon manphatna sang a suit manphazaw, banner thupi mahmah, ahih hang sim hak mahmah etc. Kum thakah i puansilh hoihna, i degree, i teenna, i vanzatte, i hihna etc. sang i sepkhiat, i thugen, a zangte thupi ngaihsutzaw dih hi.\n5. Khangnote lawpsak: Khangno fellowship khawng bang hanga nuam mahmah hiam, i cih leh, mi tampi in tavuan tuamtuam a neihna hang ahi hi. Makaite laka pawlkhat in memberte kaikhawmin thu hilh gawp kisawm thei zel hi. A zakta thei khangno naupang cikcikte, amau hih theih ding ngaihsutsak a, tavuan piaksiam a, mi picing dingin seekkhiat pen makai hoihte kalsuanzia ding ahi hi. Tua banga tavuan piakna tungtawnin khangnote lakah a hoih lama ki-taitehna, “mi in zong hih theih, kei’ hih theihloh nading om kei,” cih ngaihsutna leh hangsanna lungsim nei thei ding uh hi. Tavuan a kipiakna tungtawnin makaite mawhpuakna theih thei ding uh hi.\nArticles 1:39:00 AM\nItem Reviewed: KUM THAK KUM THAK Rating: 5 Reviewed By: Thang Thawn Tuang Guite


url: =Christmas lungzuan ~ Deih Tung :: ZOMI DAILY\nChristmas lungzuan ~ Deih Tung\nposted on 9 December 2013 at 12:10 pm Lomkholna: Article, Biakna, Christmas, Deihtung\nVan a sangbel na ah Pasian minthang ta hen. Leitung a deih mite tung ah nopna om ta hen. Leitung bup ah mi khem peuh in Christmas pen ki muak tek hi. Lungdam bawl kuan ciang in muh na khem peuh Christmas tree tawh ki dim a, meitang tawh tezih ziah a hih man in ih lungsim khat nop cihtak in nuam pong hi.Christian te sung ah pawi thupi penpen khat in a ki ciam teh pen Chistmas a hihi. Mun khem peuh ah Christian tawh Christian lo tawh a ki bang in Merry Christmas ki ci in inn leh lampi mun tuam tuam te a etlawm thei pen in ki zem hi.\nKa neu lai hun ka phawk hi. December kha hong tun tak in khangno te in sangtuah sim in singtum ki pua a, lungdam bawl zanhak ciang a singcih ding ci in singtum ki pua hi. Khang no makai zaw deuh te in Biakinn a hoih thei pen in zem uh hi. Nitak sim in lungdam bawl zan vakla ding ki sin a, lawm leh gual te tawh nuam ki samah mah hi. Zan ki vak a, Hih inn ah Zeisu suah lungdam na thupha hong tung ta hen ci in ki awngziah ziah hi Van a sangbel na ah Pasian mingthang ta hen, Leitung a deih mite tung ah nop na om ta hen ci in ki awngziah ziah a, Zeisu min tawh nuam tak tak ei ci in ki awngziah ziah hi. A neizaw deuh te in niangtui, an a hi zong in hong vak uh a, nuam kisa mah mah hi. Inntek te in lungdam tak in sum a hi zong, an a hi zong in hong piak te uh pen ki khol a, lungdam bawl a zat ding in ki koih hi.\nMihau te leh gam minthang te ah Biak innpen a hoih thei pen in ki zem a, et lawm mah mah hi. A hi zong in Zogam ah biak inn sung zep na ding na san ki nei zo pha lo a, pawlpi sum neih sun sun pan in ki eu khia thiam hi. Biak inn pen Nahtang kung, Taakteh, Phuitong pak cih bang peuh tawh ki zem a, sum bei lo thei thei in ki zem gawp pong hi.\nLungdam bawl ding ciang in ankuang um khop na ki nei den a, meh ding a om loh luak ciang papi pawl khat gamvak uh a, sa peuh va beng ta zen uh hi. Sa amat zawh loh uh ciang in ankam leh besan tawh lungdam bawl an kuang ki um a, lim ki sa lua mah mah lel hi.\nGam dang ah December kha a ki pat nak leh lungdam bawl la ki hong ziah ziah pah a, mun khem peuh ki zem zihziah hi. Merry Christmas ci in sai thu pi te, mun thu pi te ki zeem a, pawl khat te bang pen Christian a hih loh uh hang in nak lawp lua mah mah uh hi. Nasem pawl khat te ciang in ki off thei lo a, naki sem in ki lungleng mah mah hi. Banghang hiam cih leh Holiday te ah mi nuam sa uh a, hun awngzangh ziah ziah uh a hih manin nasem pawl khat in hun ki ngah lo in ki gim lawh dik dek hi.\nGam dang ah lungdam bawl pen Beer, Zuu tawh ki dawn a, gual nop na in ki nei hi.Gam minthang te ah lungdam bawl ciang in innsung van a thak, puan thak leh na khem peuh a thak in a lei tam pi om hi. Pawlkhat te bang pen Lungdambawl ciang beer, zuu tawh nuamsa in Merry Christmas ci in awngziah ziah uh hi. A taktak in a lungsim vuah bangmah om lo a, sum neih man leh Holiday ngah man in a lungdam pawl khat zong om hi.\nMi tam pi tak tawh a bawl a om bang in , innkuan khat bek in abawl zong om a, khat guak in a bawl zong om hi. Bangbang in ih bawl zong ih lungsim ah hongsuak Zeisuak ih muak ding kisam hi.\nLungdam bawl letsong in bangteng pia ding na hiam? Itna,deihsak na, ei tung ah hong khial te a mawh na uh maisak na, mai tai na, cidam na, gual zawh na…cih te ki piak ding a hi hi.\nHongsuak Zeisu in hauhna, dam na, gualzawh na, minthan na,…te a hih man in ih kisap khem peuh a ki cingna a hihi. Ih zawngna te pan in ih hauh nading, ih dam loh nate pan in ihdam na ding, ih guallehna te pan in ih gualzawh nading, minsiat na pan minthan na ah hongkalsuan pih ding pa a hih man in muaktak a lungdam tak hi.\nAzenzen in Topa Zeisu hong pai lo in hi leh ih nuntak na pen ngaihsut ngam ding zong hi lo hi. Ihnuntak na in a mawkna hi ding a, tawntung sihna a ding in a nungta te ih hi ding hi.Tua bek hi lo a ihnuntak na in man nei lo in khiatna khat zong nei lo ding hi.\nA thuman Phalbi ka phawk hi. Lungdam bawl ciang lawm leh gual teng tawh gualnop khop hun ka phawk hi. An lim pen meh lim pen a hih loh hang in an kuang um khop zih ziah hun ka phawk hi. Letsong ki hawm a, a tawm man thei thei ih ki piak hang in a ki nuam mah mah hun ka phawk hi.\nZeisu hong suah man in leitung lungdam hen.Leitung a deih mi te tung ah nopna om ta hen a cih mah bang in Zeisu a deih, a sang mi khem peuh tung ah tu leh a tawn tung in nopna thu pha omtawn tung ta hen. Deih Tung\nPrevious: Takkheh Zomi (Part 2) ~ David Tuang\nNext: Christmas hunsungah ngaihsut ding thu pawlkhat


url: =Tuition honna, Letsong piakna leh Pilsin saang sinna :: ZOMI DAILY\nposted on 26 June 2020 at 12:19 am Lomkholna: Article, Education\nKawlgam ah tuition aki cih ciangin sangkah hun khengval ah atuam in hun pia in sinna acihna ahi hi. Frontier Myanmar ten Tuition sinsakna pen tuni dong sumnak hoih khatin na gen uh hi. Tuition honna pen kawlgam akipan gam atam zaw ten kumpi phalna tawh asem uh hilo hi ci-in ciamteh uh hi. Ahi zongin kawlgam adingin pilsin saang sinna sang (University) ah tuition kikah bek thamloh in lamet khat nei in sia/mah te letsong tawh a kithoihna kimu thei hi.\nTua ahih manin bang hangin sang ah tuition leh letsong piakna om ahi hiam? Tua te hangin sang naupang te in bangzah phattuampih uh ahi hiam? Siatna bangzah piang sak hiam? Aphat tuampih taktak aom hiam cih te kan ding kisam hi. Hih thu kankhiatna lai pen Chin (zomi) atam zawte sang kahna, Kalay University bulphuh in tuition honna leh van letsong piakna hangin sang naupang ten asangkahna vuah aphat tuampihna uh leh a siatnate kankhiat ding ngimna tawh akibawl ahi hi.\nHih kankhiatna hangin a kimu khia thu te in anuai abang ahi hi. A khatna ah University sang ah tuition akihon theihna dinmun pen sang naupang ten alai on nading un sum khol in sia/mah te sam in lai kihilh sak uh hi cih kimu hi. Dotna adawng sang naupangte lak ah 61 % in tuition kahna hangin lai on ding lamet om zaw ci uh a, 58 % in bel sang naupang ten zong sia/mah te lai hilh dingin sam uh hi ci uh hi.\nA nihna ah tuition honna leh tuition kahna hangin sang naupangte gamtatsia sak hi cih kimu khia hi. Dotna adawng sang naupang te lakah 77 % in tuition kahna hangin sangkah hun atawm tuam banah tuition mun pawl khat ah laihuanna ah a kidong dingte bek a sin om hi aci zong om hi. Tua ban ah sia/mah te tuition ah lai a hilhna uh hangin a sang lai hilh ding uh pelh (absent) liang uh hi ci-in sang naupang 47 % in dawng uh hi.\nDotna adawng sang naupang 49 % ten bel tuition kahna hangin kipil tuam khol kei ci uh hi. Tua ahih manin sang naupang atam zaw ten tuition kah hoih hi acih uh hangin pilsin saang sinna (higher education) adingin aphattuamna taktak a om lohna kimu hi.\nAdang a kimu khia khat in sia/mah te tungah letsong, van apia sang naupang ten sia/mah te’ maipha mu zaw hi cih dotna adawng sang naupang 62 % in dawng uh hi. Tua ban ah laihuanna ah a kidong ding dotna te atheih nop man un khan (class) khat sunga om sang naupang ten amau sia/mah te tungah letsong pia uh a, a zenzen in letsong apia nuamlo sang naupang a om leh zawhthawh thu tawh pia sak teitei uh hi cih kimu khia hi. Dotna adawng sang naupang te lakah 45% ten sia/mah te letsong pia kei le ung lai kikia thei hi ci-in dawng uh hi.\nAhih hangin sang naupang atam zaw ten letsong, van piakna pen lai on nading tawh kisai kei ci uh hi. Sang naupang atam zaw ahi 74 % ten bel letsong piakna pen nasep hoih khat hi ci-in gen uh hi. Dotna adawng sang naupang alang val (32% , 31% in letsong piakna hangin aphat tuamna leh aphat tuam lohna ka thei kei uh ci) in letsong piakna pen sangah lai ong sinsak uh ciangin kilang mahmah hi ci a, 37 % in sang laisinna ah nawngkaina (suk khakna) om lo hi ci-in um uh hi.\nAtawpna ah thesis leh term paper abawl uh ciangin sia/mah te letsong, van khat pepeuh piak ding a kisapna kimu hi. Tua bek tham loh in Extra-reader (mundang, sangdang pan sang naupang te’ lai a sitsak dingin a kisam sia) a kici sia te zat ahi aciah akuanna, giahna a kipan anek adawn khempeuh sang naupang ten asiksak ban vuah khausung avak nopna khempeuh uh mawtaw sap sakin vakpih kawikawi ahihna kimu thei hi.\nThukhupna, pilna a kibehlap theih nadingin tuition kahna, zahtakna tawh sia/mah te letsong apia hilo in olno takin lai on nop man leh buaih ngah nop manin letsong apia uh ahihna hih kankhiatna pan in kimu thei hi. Tua banah sia/mah te leh sang naupang te adingin amau nasep leh ahihna uh daang sakin gamtat luheek a kipan pilna sinna dongah dongtang sak hi cih kimu hi.\nTua ahih manin tuni dongin a kizang tuition honna, tuition kahna leh letsong, van khat pepeuh piakna pen thuneite akipan pilna sin sang naupangte leh sia/mah ten gam leh minam itna tawh dal in langpan ding kisam hi. Note: Written by Salai Ngun San Aung, and translated by Langh Sian Khai.\nPrevious: ZNDP dinpihte (Khuaksilna)\nNext: Australia, Victorian Chief Health Officer pan nulepate zaksakna


url: =Zatui sutna phim ~ Dong Mung :: ZOMI DAILY\nposted on 16 May 2018 at 9:08 pm Lomkholna: Article, Dongmung\nMihing ganhingte i ci a nat ciang, damlohna khat i neih ciangin zatang ne-in zatui i kisun thei hi. Zatui kisut pen i natna a dam ding lunggulhna ahi hi. Ahi zongin zatui i kisut ciangin na mahmah a, i sa bit sitset mun khat zatui sutna phim tawh i kisun ek ahi hi. Na kisa mahmah in i mel bang kikhel zo hi.\nAhi zongin tua zatui sutna phim’ i pumpi, i ci i sa sunga hong lut a natna sangin i sunglam a natna a dam ding i deihna tawh i thuak teta hi.\nPawlkhatte sut khat in dam ziau thei a, pawlkhatte sut nih sut thum kisut kul thei hi.\nTua bangin zatui sutna phim tawh i kisut ciangin ei hong damlo sak, ei hong cina sak natna lungnote si in damna i ngah a, i maban zomin i kalsuan thei hi. I dam sit ciangin i tha hong hat a, tua thahatna tawh kalsuanin lawhcin gualzawhna i ngah hi.\nI nuntakna sungah zong Kha thu lam ah hita leh taksa thu lam ah hita leh khat veivei zatui sutna phim tawh i kidawt zekzek hun a om thei hi.\nIsrael mite in Pasian deihna bangin nungta zolo in, amau deihna bangin kalsuan in Topa Pasian a taisan ciangun Pasian in it lua ahih manin ama itna a theihcian theih nadingun kiim le paam a namdang, gamdang mite khutsungah saal in ahi zongin, galmat ahi zongin, gallelhna ahi zongin na thuaksak zelzel hi.\nTua bangin zatui sutna phim tawh dawtna thuakin haksatna a tuahna panun Pasian tungah a kiko uh ciangin Pasian in damna pia in na honkhia a, suahtakna pia hi.\nEite zong i nisim nuntakna sungah Topa in ama zia le tong, ama hong it hong angvanna i tel semsem nadingin khat veivei zatui sutna phim tawh hong dawt kiaukiau thei hi. Tua hun ciangin i siatna ding a deihna hilo zaw a, i dam siang nading a deihna na hizaw hi.\nBang hang hiam cih leh Topa in kong cihin-ah, mai lamah lametna note kong piakkik ding, na siatna ding uh hi loin na phattuamna ding uh geelna ka neihte kei bek in ka thei hi.\nI nuntak picing semsem in, muibun semsem a, mi thupi, mi muanhuai, mi manpha i suah theih nadingin haksatna, buaina, cihmawh dongtuahnate i tuak thei hi.\nHihte pen ei adingin zatui sutna phim ahi hi. Hih haksatna, buaina, cihmawh dongtuahna, guallelh maizumnate in i nuntakna hong puah toto uh-a, lawhcinna, matutna, picinna, daupaina, lungduaina, thuakzawh hatna hong guan hi.\nTua ahih manin na tuah na thuak thu le late in nang adingin zatui sutna phim tawh kibang hi-a, na dam siang sitset nading ahih manin na mahmah taseleh thuak teta inla, sut khat tawh dam siang pah sawm lel in..\n“Mi khempeuh in haksatna i tuah ding kisam hi. Banghanghiam cih leh tua haksatna in lungdam taka gualzawhna i ngah nadingin a kisam mahmah thu ahi hi.” A.P.J Abdul Kalam\nTua ahih manin i damlohna, i cinatna a dam theih nadingin kisutna zatui sutna phimte mudah loin limtak sangsiam ni. Tua zatui sutna phim hangin i sunga om natna lungnote si dinga, damna i ngah ding hi. Lungdam, Dong Mung\nPrevious: Malaysia gamsung ah June 01 ni akipan GST ki phiatmai tading\nNext: Myanmar gammi khatin Malaysia Police khat satliamgawp


url: = Tinaung Takluem 2 PETER 2\nLeilot Kamsang le A Manngawl Hilna\n1 Ahihang nidanglai mite sung ah leilot kamsang te om ngei hi, tasia bangma in, hong susia a maan ngawl hilna te hong keng ku uh a, amate i leii sia Topa zong nial in, amate tung ah manlangtak in siatsuana a thetpui leilot kamsang te note sung ah hong om tu hi.\n2 Taciang mi tampi in amate i a siatna lampi te zui tu uh a; amate hang in thuman lampi sia a pha ngawl in son tu uh hi.\n3 Duhopna hang in amate in a puatham kammal hoi te taw summetvawt na in hong nei tu uh hi: tu in amate thukhenna ni sia haisang ngawl tu a, taciang amate dan piak tu zong hai nawn ngawl tu hi.\n4 Banghangziam cile mawna a vawt vantungmi te sia Pathian in koithong ngawl hi, ahihang amate sia hell sung ah khiasuk in, thukhenna ni atu in koi a, khuazing thikkol sung ah ap hi;\n5 Tanglai leitung zong khe ngawl in, thutang suana thu a hil Noah te mihing liat bekma ngum a, Pathian he ngawl leitung mi theampo i tung ah tuipi liimsak hi;\n6 Sodom le Gomorrah khuapi te mawsak a, siatsua in vut le vai suaksak hi, amate zawkciang Pathian he ngawl te ngeina bang in a nungta tu te i ette tu in vawt hi;\n7 Taciang mihing pha ngawl te i a niin nuntakzia taw nawngkaina a thuak a thuman Lot suaktasak hi:\n8 Banghangziam cile tua a thuman pa sia amate sung ah a om lai in, amate i ngeina om ngawl nuntakzia te sia nikhat zawk ni khat mu in a zak hu in, ama thinsung thuman sia nawngkaisak hi;\n9 Topa in Ama a zakta te ze-etna sung pan in bangbang suatak tu cile, a thuman ngawl te thukhen ni ciang danpiak tu in koi tu te he hi:\n10 Ahihang ukna thunei te thusimngawl a, a thiangtho ngawl cilesa deina a zui te dan piak tu in koi tu ngeina sia thiam zaw kan uh hi. Amate sia a hangsan le amate thu bek a om nuam te hi uh a, mi minthang te siatna son tu zong a lau bua uh hi.\n11 Amate sang in a vanglian zaw le a hatzaw vantung mite nangawn Topa mai ah tabang te thusimngawl in a mawsiat ngam bua uh hi.\n12 Ahihang hi te sia, mat tu le siatsua tu in a kivawt nganhing bang lel hi uh a, amate i heak ngawl thu te thusimngawl in pau uh hi; taciang amate i siatna sung ah mangthang siat tu hi;\n13 Taciang amate in thuman ngawl na thaman sang kik tu uh hi, sun lai takpi cilesa deina vawt sia lungkimna in ngaisun uh hi. Note taw poai na vawtkhop uh ciang, amate sia niin le teak bang hi uh a, ngual theam sia nuamsa mama uh hi;\n14 Amittang uh te sia paktat mawna vawt nopna taw kidim uh a, taciang mawna pan in tawp thei ngawl hi; thin takkha ngawl te theam uh a, duhopna thinsung taw a nuntak uh hu in hamsiatna tate a hi uh hi:\n15 Lampi maan nusia uh a, a maan ngawl thaman a dei Bosor tapa Balaam i lampi zui in lampial siat zo uh hi;\n16 Ahihang ama siatna atu in tei thuak hi: a pau thei ngawl la in mihing kammal taw kamsang i mawmawtna khak hi.\n17 Hi te sia tui om ngawl tuikhuk, huipi suangval i letkeak meii bang a hihi; amate atu in a sa mama tawntung khuazing koisak hi.\n18 Banghangziam cile khialna sung ah a nungta te kung pan a suaktasa te sia, amate in a mannung ngawl thu sia uangtak in son uh a, cilesa deina le maizum nei ngawl na taw theam uh hi.\n19 Amate sia siatna i sal te hi napi, ngualdang te kiciamsak hi: banghangziam cile mihing a zo te sia mihing i topa a hihi.\n20 Topa le Ngumpa Jesus Christ heakna tungtawn in hi leitung thiantho ngawl na sung pan in a pusua zawkciang, mawna thaang sung ah a awkkik le, a khaksang a tawpna sia a kipatna sang in sia zaw hi.\n21 Banghangziam cile thutang suana lampi he a, amate kung a ki ap thupiak thiangtho pan a pialkik uh sang in, bangma a he ngawl vet in om uh hile, amate atu in phazaw hi.\n22 Ahihang, ui in ama luaksa nekik hi; ci le vok zong a thiantho zawkciang buannawng sung ah kibual kik hi, a ci a maan paunak sia sia amate tung ah theng hi.


url: =Malaysia ahzong Zika Virus nupikhat tungpan ki mukhiata :: ZOMI DAILY\nposted on 1 September 2016 at 12:46 pm Lomkholna: Health, Malaysia, News, Sawltak, World\nMalaysia, Klang vengsung aom kum 58 aphakhin numei khat tungpanin Zika Virus ki mukhia cih Health Ministry in tuni in genkhia hi. Tua numeinu pen tulaitak Sungai Buloh Hospital ah akikep laitak ahihi.\nMinister Datuk Seri S. Subramaniam in agenkhiatna ah hih numeinu pen Bandar Botanic, Klang, Selangor sung aom khat ahihi ci’n genkhia hi.\nHih numeinu pen nung August 28 ni in apumpi tungah asan aphual om ahih manin, alung nuamlo in ki muangmawh simpian hi. August 30 ni ciangin noptuamlo ahih manin Private Clinic khatah kilak a, Medical Checkup kibawl hi. Hih numeinu pen Singapore gamsung ahzong abeisa hunsung in zinngei cih Travelling History om a, atanu zong Zika Virus ngahhi ci’n August 30 ni in ki ciamteh hi.\nTua ahih manin akilahna Private Clinic tezong lungnuammawh uh a, Sungai Buloh Hospital ah paisaksuak uhhi. Zanni August 31 ni in azun sitsak uh a, Urine Result a et uh ciangin Zika Virus na ngahta ci’n Health Ministry pan tuni pulakkhia uhhi.\nA tanu tawh Singapore gamsung ah aomsung un akilawhkha hiding in ki ummawh hi.\nAhi zongin hih nupinu ii alawmpa pen bangmah kilawhna omlo cih kiza hi. Leitung ah gamsiangtho mahmah khatin aminthang, akigen ahi Singapore gamsung ah thokang hangin Zika Virus kilawh ziahziah ahih mawkleh adangdang gamte ah kilawhbaih zawkanding ahih manin patauhhuai mahmah hi. ZD Sawltak #zomidaily\nPrevious: Pawlpi sungah Politics (Politics within the Church) ~ Tual Khan Suan\nNext: Migina ~ GS Pau


url: =Nungkik ding maw Mainawt ding? ~ Hau Za Cin :: ZOMI DAILY\nposted on 17 June 2015 at 10:53 am Lomkholna: Article, Hauzacin\nLaphuakpa khat in “Nungkiklo ding, nungkiklo ding” (No turning back) na ci a, khat leuleu inlah, “A sangna lam ka kahto hi, Nisim a thak ka tungto hi,” ci leuleu a, adang khat in lah, “Kalsuan un, hangtak mainawt un,” na ci kik se hi. Hicia ngaihsut pak in a phuakte kithutuak kei si e cihnop huai a, ahi zongin amau phuahna hun leh mun leh deihna en leng avekpi in a maan, a dik na himawk hi. Ei, pu ZO suan kici, Zomi teng – Nungkik ding maw mainawt ding?\nI kipatna China gam hi ci nuam tinten ihih manin i kipatna ah ciah kik ding ci leng China ah i ciahkik kul ding hi. Mainawt ni ci ding ihih leh tu laitak i tenna Kawlgam, India, Bangladesh gam teng bek ah kiphual den ding cihna hi tuanlo hi. A ban paizel ding cihna hi. I ngeina kembit ding i cih leh i kipatna ngeina i kankik kul dia, tu laitaki zat pen zangsuak ni i cih leh a thak peuhmah pomlo ding cihna hi. A thak pom khuan kingahlo cihna hi. A thak zong a hoih a om leh la ding icih leh bel tu laitak i zatte zong a hoihlo a om leh khek ding cihna hi a, ngeina kemcinglo, ngeina puahlo kici theilo ding hi. Mihing khat ama tenna mun leh gam leh kim leh pam tawh kisai in a zat ngeina, pau leh ham hong kikhek leh a minam it kei cih pah theihloh tawh kibang hi.\nAma ngeina tua hipah a, ama kampau tua hipah hi. Tua manin nungkik ding maw mainawt ding? Lah nungkiklo, lah mainawtlo, tu laitak i omna bek ah omden ding, thaam den ding, teng den ding ci leng ihi zo takpi diam; a piang thei takpi diam? Gam leh leitang a neilo minam adingin piangtheilo ding hi. Gam leh leitang nei in tua gamah ei ngeina, ei pau kem ding ci leng ahi thei hi a, tua bang a pian theih kei leh ngeina leh pau leh ham a beibei ding ahi hi. Gamthak a tung, khuadang a pem, milak ah a teengte kiangah i pau i ham i ngeina na kem den un i cih hang vut lak veihpek a bang ding hi.\nNungkik nuam takpi ding i hih leh gam nei kei hang kici theilo hi. Ko ka pianna bulpi uh China gam hi a, tua minamte hi ung ci leng (hi i kisak takpi leh) a piang ding hi a, hong kinial theihna ding om tuanlo hi. I pem zawh sawtta a, kuamah in hong thei nawnlo, khangthakte in hong tel nawnlo hikha mai ding, ahi zongin “Na pu na pate uh tawh ka pu ka pa te uh kikhawl hi” ci leng a piang thei veve ahi hi. Tua bang a pian kei ding leh mailam ah i nusiatsa i gam, i khua leh tui, i pianna mun tektek leitang na ngawn ah i ciahkik a, i tu itate a ciahkik zongin na kisaanglo maithei hi. Note kuate na hi uh hiam? Hih gam a nusia sate na hi uh hiam? hong kici lel ding hi. Nang leh kei hong thei nawnlo te kiangah i va ciahkik hang hong kithusim ding hi tuanlo kha ding hi. Ka um khol kei hi.\nPupate hun ah Khampat ah Mawngpi na suan uh a, tua mun ah kik kik ding ciin kamciam uh cih i za hi. Khangthak bangzah in tua kamciam thupi sa in i lunglut takpi hiam? Bangzah in tua kamciam tangtunsak sawm in i hanciam hiam? Bangzah in tua mun leh tua kiim ah ten kik sawm in i hanciam hiam? Hi thei leh nusiat a ut zawte i hi kha kei maw. Nungkiklo a mainawt a utzawte ihi kha kei amaw. I savun lai zong kik bangzah i om a? I savun lai a buaipih bangzah i om a?\nLeitung pen a hoihzaw a i ngaihsut lamtek ah a ki kalsuan ngengngang ahi hi. Australia te in amau gam ah mi pem dingin zol den uh a, New Zealand in zong tua bang mah. Europe gamah zong khuavotna gam te ah mihing tamlo ahih manin a pem thei a om leh deih uh hi.Canada in zong mi thak deih uh hi. A hi thei hileh tua gam ah a pem ut mi tam mahmah a, a vekpi in a ut khempeuh deihlo leuleu uh hi. Zi leh pasal zon bang phial in deihtel uh a, a hoih belte bek mah na saang nuam uh hi. A deih namte bek mah uh la ut uh a, mi khempeuh na deih khinlo uh hi. Tua a deih namte ahi dingin mite in hanciam uh hi. Ei zong tua bang hih ding a sawm ki om dinga, sum tampi a bei lawh zong ki om ding hi.\nEi gam ah ciahkik cih pen kiza zeuhzeuh napi tua sangin gamthak ah pem cih kitamzak zaw hi. England pan US pemte England ah ciahkik cih kitamzak khollo hi. Eastern europe pan western europe ah a pemte eastern europe ah ciahkik cih zong kitamzak khollo hi. Lui tui mah bangin mihing zong saklam pan khanglam manawh in kikhin zaw deuh tawh kibang hi. Tumlam pan suah lam ah a kikhin cih sangin a suahlam pan tumlama kikhin kitam zak zaw hi. Ei zong tua bang i hi hiam? Suahlam a nusia sate tumlam pan i kikkik takpi hiam? Kik takpi dingin i ki um hiam?\nI suan i khakte a kik takpi ding uh hiam? I kipatna taktak ah i kik nop leh ei hong suan i pu ipate kipatna gam China ah a kik dingte hilo ihi hiam? I kik nuam takpi diam? Tu laitaka i pau i ham i zatte i tu zawh khang 10, khang 20 zawh ciang i suan i khakte in a zanglai duam? A zat nawn kei uh leh tuni a ei tenna gam ah hong ciahkik nuam takpi ding uh hiam? China pan kipante hi hang i cih leh ei zong Chinese i hipah lel hiam? A lungngai takpi i hiam, a kilungkimsak tawm i hizaw hiam? Do we really care? Hau Za Cin, Phuitong Liim\nPrevious: Cidam lohna, “Kawngnat”\nNext: Pasian tawh gamdai ah ~ Dr. Ngul Khan Pau\nZomi te Pasian Namteel hihang thupha ngah mi nam hi


url: =Pu Chin Sian Thang’s Brief Political Biography (1961 – 2021) :: ZOMI DAILY\nposted on 1 August 2021 at 8:25 pm Lomkholna: Article, Biography, Cinsianthang\nPu Chin Sian Thang pen gamvai paunak tawh genleng Political Animal taktak hi in a khantawn in a gamvai nasepnate sut ding hileng gen zawh loh zah ahihman in Highlight tak deuh teng pulak ding hi leng:\nRangoon University, Hill Chin Students Union ah President asep laitak ahi 1961 kum June 8-12 sungin Shan Ukpite Makaihna tawh ပြည်နယ်များ ညီညွတ်ရေးအဖွဲ့ (State Unity Organization) vaihawmna ahi Taungyi Conference ah tuahun lai Chin Special Division Tang in (CNO) makai Pu Mang Tung Nung nungzui in vakah hi. Meeting hun ciang Pu Mang Tung Nung tangin Thusung hi. Tua Khawmpi bulphuhpi ahi “Mualtung mite in Union gam ei kicih hangin ah Union hilo Unitary gam kihi gige aiteh Panglong Thukimna mah bangin Union gam taktak ai kei leh Federal gam taktak lam ding kisam hi” cih ngim na hi. 1947 Constitution pen Panglong Agreement bangin puahkik ding cih Conference pan thukim uh ahih manin Drafting Committee kiphuan pah uhi. Pu Chin Sian Thang zong Drafting Commmittee ah kihel hi.\n1962 March (1) nitak in Prime Minister U Nu vaihawmna tawh အသံလွှင့်ရုံ ah kibawl Ethnic teng tawh Nitak Annek khopna ah Pu Mang Tung Nung, Pu Kham Za Kam, Pu Gin Do Lian, SB Pu Khual Za Kham, Pu Khup Za Go tawh va kihel thei uhi. Tua mun ah, President Sao Shwe Tike, Prime Minister U Nu, Sao Khun Cho cih bangin Ethnic makai tampi kihel hi. PM U Nu in nitak annek na pan in, “zingciang Taunggyi Conference Policy ahi Federal kiukna thu Parliament ah thu kisung ding hi” cih pulak hi. Tua ni pen Kawlgam Tangthu ah (အသံလွှင့်ရုံဆွေးနွေးပွဲ) cih in ki ciamteh hi. Aihang in tuani zan mah in General Ne Win makaih Kawl galkap te in, “Shan te theih Federal Policy cih tawh Gam kiphelkhap ding hi” cih paulap in Gam Ukna Buluh uhi.\n1962 in General Tun Kho Pum Baite Zangkong ah hong pai in Zogam ading Pakistan gal huhna ngah na dingin Pakistan Embassy ah tam veipi paipih in Thau huhna ngah pih hi. East Pakistan (Bangladesh) pan Thau ngah theihna General Tun Kho Pum Baite min tawh register hi in PNC ading ahi hi. Pu Chin Sian Thang in Pu SB Khual Za Kham min tawh ki register Zomi Tangko News Letter ah Editor asep lai hi-in offset om na 38th street Lower block ah General Tun Kho Pum Baite zin tungsak hi. East Pakistan pan gal huh thau te Pu Thual Zen hun dong in Zomite in ki ngah in Colonel Son Kho Pau makai in Tangval 8 tawh Thau va pua ngei uhi.\n1974 Constitution at ding cih Bo Ni Win te pawl in hong vaihawm ciangin State le Division kim ah Thusung dingin Palai te paisak tek in hilhcianna hong neihna uh Tedim ah zong 1972 in hong tung uhi. Socialist Constitution vai Kikupna hong bawl laitak un Pu Chin Sian Thang zong Tedim ah a om laitak hi. Colonel Sein Mya makaihna tawh Tedim Sangpi Hall ah kibawl hi in Pu Chin Sian Thang in, “Socialist System mah tawh gam ki uk ding na cih teitei uh leh Socialist gam veve USSR, Czech Republic, Yugoslavia, Germany gam te in zong Federal System tawh pai veve uhi” cih thusung hi. Tua ban ah\nBelpawlna bulphuh Gam hi ding\nParliament Dawl Nih hi dingin, Parliament Dawltung Dawlnuai in Thuneihna akikim kul hi. Parliament Dawltung ah MP Palai zong akikim in koih kul hi.\nCentral Government thuneihna zong ciangtan ding Limit Power kisam hi.\nResidual power a tamzaw pen Ethnic Khamtungmi te let ding cih gen khia hi. 1961 Taungkyi Conference Thukimna Policy te mah vuicing tak in mipi tung ah hilhcianna ahi hi. Tua bangin thu sungna aneih ciangin hun makai Colonel Sein Mya (1988 in singnuai lut PDF found in gamsung ah hong nusia khin) in khawl in ci ta leh khawl vet lo gensuak ahih man Mic khak sak hi. Mic akhak sak hangin zong aman dong mah hangsan tak in gen suak hi. Tua khit ciangin Constitution ading Mipi in thusung thei acih ciangin Pu Chin Sian Thang leh Khangno tampi tak in amau deih Constitution Laiphah Ne Win kumpi kiang akhak uh leh mi 50 val mat thuak uh in Kawlgam bup ah Zogam pan kimat thuak atam pen ahi hi.\nPu Chin Sian Thang le Pu Song Cin Lian pen Zangkong ah MI te gitlohna penpen mun in a minthang Yi Kyi Aing ah sawtpi tak kikoih hi. Yi Kyi Aing pen amun hoih lo lua ahih manin Asthma natna hong ngah hi. Tua pan in Insein Thongpi ah kipuak in Insein Thongpi pan in Mandalay Palace sunga Thong ah kipuak hi. Hi bangin bawlsiatna tampi athuak hangin bangmah Thukhenna om hilo in Kepcingna (Detain) nuai ah kum (2) asawt hi. Pu Chin Sian Thang, Pu Son Cin Lian, Pu Lian Uk te sawt vei kiman pen in adangte kha (3) kha (4) tawh hong suakta uhi.\n1988 Oct 24 in Zomi National Congress (ZNC) kiphuat khit December kha pawl in President sep kipan hi. 1990 kum March kha ciangin ZNC party Policy Tangkona Television leh Radio pan in Kawlpau tawh gen hi.\nChin hong kicih hangin Ko le Ko Zomi kici ung Ka Min man uh hi. Gentehna bangin tulaitak in Min man ahilo Zangkong ah Bo Sonpek Lampi kici in a Min man in Conbik hi. Tuaciangin Thantalang pen Mangkangte in Kalang Kalang cih akipan Sihzang te zong Siyin cih bangin Min manlo in hong kisam hi.\nDemocracy Kiptak Tawh ki uk ding hi\nFree Market Economic System ka deih uhi\nPanglong Sprit Lapsang ding ka deih uhi. (Note: Tua hun in Galkapte in Federal za nuam lo uh ahih man in Panglong Lungtang cih in aki zang ahi hi)\n1996 Jan 4 nitak in Daw Aung San Su Kyi tawh zong kimuh masak Ni hipah in ama kiang ah, “Daw Aung San Su Kyi aw , Kong kimuhpih nopna uh pen, na Pa lamsa innpi Belpawl gam pen , a tate tannute ginat loh na hangin nget kah in puk ding ahih manin, Hih na Pa lamsa Belpawl gam koi ci lam kik ding na hiam, Ethnic te tawh khut kilet sawmlo na hiam, cih thei nuam ung cih hong dong nuam hi ung’ cih kam Khat bek gen ziau hi. Daw Aung San Su Kyi in zong “Tulian in hong dawng thei pah kei ing in mai kha Union Day pen ka inn ah kibawl ding hi in, tua Ni ciangin hong Tangko ding hi ing” cih dawng kik hi. Tua mah bangin 1996 Feb 12 ni Union Day pen DASSK inn huang pi sung ah bawl in Ethnic Party teng zong sam in thu kikup pih hi. 1996 Independence Ni hunbawlna ah Pu Chin Sian Thang makai in Pu Do Pau, Pu Gin Kam Lian, Pu Khual Nang kihel uhi.\n1997 kum ciangin Pu Chin Sian Thang (ZNC), Naing Tun Thein (MNDF), Dr Saw Mra Aung (ALD), Khun Tun Oo (SNLD) in SLORC makai Bo Than Shwe tungah Laikhak uh in 1990 Election amanlang in Thukimpih unla Parliament zong amanlang in hong sap sak un cih Mipi theih in Tangkona hong nei uhi. Tua dungzui in Nyaung Dong lam khualzin na ah awk cipna pan Zangkonog hong tungkik Daw Aung San Su Kyi in zong Working Committee Khat phuan khia ni acihna tungtawn in NLD party Secretary U Lwin in Meeting asapna ah ZNC pan in Pu Chin Sian Thang , Pu Gin Kam Lian , Pu Vung Za Pau , SNLD party pan in Khun Tun Oo leh Sai Nyut Lwin , ALD party pan in Dr Saw Mra Aung leh U Aye Thar Aung , MNDF party pan in Nai Tun Thein le Nai Ngwe Thein va kihel thei uhi. Inntek NLD pan in zong U Tin Oo, Daw Aung San Su Kyi tawh kikupna pan Working Committee phuan ding cih thukim uhi. Working Committee ah Ethnic party (4) tangin ALD party pan U Aye Thar Aung pen Palai in kikoih in CRPP hong pian khiat ciangin Secretary sem hi.\n1998 August kha ciangin NLD Secretary U Lwin inn ah kibawl CRPP piangna meeting vai pen Galkap kumpi in thei veve ahih manin September (9) in party register nei nawnlo ZNC ALD MNDF party Makai te mat thuak in Yemon ah kep thuak uhi. SNLD le NLD party (2) pan makaite manlo ahih man in CRPP sung Divide and Rule dan in hong kikhen khapna hi cih kitel hi. Aihang in CRPP kiphuan hi cih September (15) ciangin ki Tangko veve hi. September (9) in Ethnic party (4) makai te bek mat thuak hilo in NLD party MP zong (100) val kiman hi. NLD khangno activist honkhat zong mat thuak uhi. Pu Chin Sian Thang Yemon ah aki mat sungin a Kal natna suak ahih manin Sakura zato ah ki at in hong dam hi. Tua khit ciangin Mingalardon, MI (9) te Branch ah kikem in kha sim in zan (1) ta inn ciah thei hi.\nCRPP hong Tangko uh ciangin Leitungbup gam tuamtuam leh Kawl gamsung ah Politician khempeuh in lunglut mahmah uh ahih man in Zangkong khuapi sungah Gam tuamtuam pan Embassy khempeuh bangin ZNC tawh kimuh theihna ding Appointment hong hanciam tek uh hi. Tua mah bangin Leitungbup ah Gam tuamtuam te akipan Kawlgam sungah Politician te, Mipi te in Zomi cih hong theih khiatpih masakna uh pen Biakna pawl tuamtuam ei tamna pan hilo in Zomi National Congress pan hi cih zong telcian kul hi.\nCRPP ah hong kihel ciangin MI te in, “CRPP ka thukim pih kei hi. Ka party uh zong om nawnlo hi cih na khut tawh Lai at in Sign nong kaih sak leh kumpi in kong huh ding uh hi, Kalay ah na inn Bank leiba hong loh sak ding, meter box pia ding, Zangkong ah zong Beer Pump Khat kong pia ding uhi” cih Pu Chin Sian Thang kiang ah zolna hong nei uh hi. Pu Chin Sian Thang in, “ka Party sung ah ka ki thukim sa uh hi ka khawl kei ding hi” cih adawng hi. Tua khit akipan bawlsiatna thuakna hong tam tektek pah ahih manin CRPP vai tawh ki matna a thuak (9) vei leh Kalay ah (3) vei gawm tawh (12) vei mat thuak hi.\n2010 Election ding ciangin 2008 Constitution nuai ahih na tawh ALD, NLD, SNLD, MNDF, ZNC party tengin Kitelna lut lo ding ci-in ki Boycott hi. Aihang in Boycott bek tawh thupianglo ahih manin Political Platform khat khunkul cih tel ahih manin MNDF makai Naing Ngwe Thein tawh thu kikum in Panglong Thukimna bulphuh lo tawh Kawlgam ah Gamdaihna omlo ding hi cih akipan Second Panglong Sapkik ding Tangkona nasep dan ding akikupna teng uh inn ah Yetaw vai tawh kiman Daw Aung San Su Kyi tungah asim tham in azaksak uh pen Daw Aung San Su Kyi in zong thukimna zasak kik hi.\nZangkong ah Politic naseppih Sitnite tawh kizop beh to in Naing Ngwe Thein in naseppih Partyte, Politiciante hong na kaikhawm hi. MNDF pan Naing Ngwe Thein, UDP pan Phyo Min Thein, Veteran Politicians pan Khin Maung Kyi, Shan Generation Youth pan Sai Tun Aye ZNC pan Pu Kam Lam Khup cih teng active na tawh a Thukim Politician teng in Suaikaihna ah amasa pen U Tin Oo, a nihna U Win Tin cih bangin Mi (57) in suaikai uhi. Tua Laipi pen Kalay ah ki puato in Topa’ tung Lundam koh Inn Thungetna cih paulap in 2010 Oct 24 ni-in akibawl ZNC party Kum (22) cin ni in Kalay Declaration cih Leitung kiuli thawn in ki Tangko hi.\nHome Arrest hun cing ta leh tuipek in ahawh sim Ye Taw vai tawh inn ah ki mat beh Daw Aung San Su Kyi hong suahtak khit 2010 Nov 20 ni Takhen Thein Phe (Wa Khe Ma) inn ah Khanghamte Thuphadawhna cih min paulap in akibawl hunpi sungah Zomi, Mon, Arakan, Shan party le NLD party akipan Veteran Politician te mai, pawisim mipi mai ah Pu Chin Sian Thang in Daw Aung San Su Kyi khut sungah Kalay Declaration maban vaipuak ding teng ap hi. Daw Aung San Su Kyi tung ah “Second Panglong sapkik ding na thukim mah hiam” cih adot leh “Ka thukim mah hi, aihangin Second Panglong pen ziakai lua ta in hun tawh kituak dingin 21 Century Panglong ci zaw ding hihang Kei guak in sem zolo ding ka hih manin pang khawm ding hi hang” acih leh mikim zong thukim uhi. 21 Century Panglong in 2016 kum ciangin muh theih in hong kipan thei pan himah taleh Sakhitui nek in pan leng ZNC pan hi cih mikim in tel kul hi.\n2011 Nov 30 in USA, Secretary of State, Mrs. Hillary Clinton Kawlgam hong zin lai in Daw Aung San Su Kyi inn ah CRPP makai teng tawh kimu in Mailam Kawlgam maban thu kikum uhi.\n2015 General Election ah Tedim pan in Mipi Telcing hong ngah in Kum 4 leh Kha 10 sung Parliament hong kah hi.\n2016 Dec 16 in NLD pan U Win Htein vaihawm sakna tawh Pu Kham Khan Thang, Pi San Nuam tawh vapai in Daw Aung San Su Kyi inn ah Tedim District ngetna Open Letter piak kawm in Daw Aung San Su Kyi kiang akam tawh zong gen hi. Nipidaw Sipin Avenue ah Boarder (33) Room Number (6) ah TB natna tawh a damloh sungin nat veh hongpai NLD makaite tungah zong “Tedim District mahmah ka dam lai in munuam ing” cih gen hi. 2020 Feb 19 ni Tonzang ah Daw Aung San Su Kyi hong pai lai in zong Tedim District ngetna Open Letter Laipi helicopter tung pan hong tuak phet Daw Aung San Su Kyi khut sung ah Pu Gin Kam Lian pia sak hi.\n2020 July 22 nimit tawh Chin State Government in hong khak Tedim District vai tawh kisai Lai ka ngah uhi cih President Office pan in zaksakna Lai October (9) in Pu Chin Sian Thang min tawh khak hi. Union Parliament kah kik ciang in Tedim District vai Procedure om bangin kikip sak thei ding hi taleh SAC Galkap kumpi in 2021 Feb (1) in Ukna hong buluh kik ciangin Parliament hun bei hong suak hiau hi. Zogam ah Mipi in atam zat pen Telenor Phone Company te hong tung nang in zong Pu Gin Kam Lian, Pu Kham Khan Thang tawh Sign kai uhi.\nPu Chin Sian Thang makaihna tawh Party vai khempeuh kisem ahih mah bangin Zogam khantohna Pyithawngsu Hluattaw tungkhin Kaptel Myo ngahna thu, Lampi, Sang inn, Zato, Lei, akipan na khempeuh zong Pu Chin Sian Thang theihpih vive ahi hi. Nipitaw Parliament ah mikim in zahtakna ah Federal Pu akicih tek mah bangin Zogam ading anasep na te pen Parliament Procedure ah om Aksi Laklo Laipai vive tawh ahih man in Parliament ah ding thethu loh na hangin mipi in ki tam muh khalo cih ding hi.\n2019 January 21 ni Tedim ah Daw Aung San Su Kyi hong pai lai in Pu Chin Sian Thang sign tawh ZCD in State Counsellor Daw Aung San Su Kyi tung Open Letter kipia hi. Lai sungah, “2008 Constitution puah ding cih pen a Constitution sung mah ah ki awk sa cih theihsa hi’n, 21 Century Peace Conference thukimna Union Accord ah Democracy Federal System gam cih Partyte, Kawl galkap te leh NCA-S EAO teng thukim sa hi, Pyithawngsu Hluattaw ah zong alangpang omlo MP khempeuh ki thukimsa Federal mah ahihmanin 2008 sungah Article (8) ah Sikan Pihwa daw Democracy cih pen Democracy Federal in laih kik masa leng anung sang ah 2008 Constitution puah kik na dingin ki kantan, ki puah ZO bek ding cih ZCD party upna hi”. Cih kigelh hi. Tedim pan Daw Aung San Su Kyi Nipidaw atun kik ciang in U Aung Kyi Nyunt tawh Mi (5) meeting sam in 2008 Constitution Amendment Committee pat dingin thupia hi. January 29 ni U Aung Kyi Nyunt in Pyithawngsu Hluttaw ah 2008 puah kik ding leh Article (8) puah kik ding thusung in atam zaw thukimna ah Constitution Amendment Committee Member (45) tawh ki form up na ah ZCD pan Pu Gin Kam Lian kihel hi.\nPu Chin Sian Thang in guahlak, dailak, thauvui thautang lak ah kum (33) sung hong makaih ZNC Policy (4) akipan 1961 – 2021 dong kum (60) sung Ciampello in atupna, a ngimna ahi Federal Democracy gam mitmuh in atang tung dongin Zomi Khangthak te in zong pankhop ding ahi hi. Record by: Pu Gin Kam Lian & Pu Pau Kim Tuang/ Voice of Zomi\nPrevious: Minambup ading Dahna: Pu Cin Sian Thang\nNext: Pu Thang hong nusiatna hangin Dahna pulaakna – Mangpha Pu Thang\nAfrica gamah Algerie te vanleng khat Radar pan mang cileuleu\nTun sungkhat apiang Zomite kua mah in khen keita hen\nMainawt ni ~ Dong Mung\nPhisian ding om, Phisian lohding om


url: =Pate Ni ~ Rev. Gin Khen Mang :: ZOMI DAILY\nposted on 15 June 2016 at 7:44 am Lomkholna: Article, TuunlehZua\n2 Khang tangthu 29-31 na sungah Hezekiah Kumpipa kum 29 a phak in kumpi seem a Jerusalem khua ah kum 25 sung mang hi. Khangno mahmah khat a hih hangin, kumpi hoih a hih theihna thu tawm khat en suk ding hi hang. Hih a nuai a ih gensuk teng en in, tu’n PATE in kei zong Kumpi Hezekiah in a gam sungah Pasian thu a ki theihna ding le Pasian a ki zahtaak theihna dingin, a sepnate tawh sehkak in, ih innkuan sung ciatah, innkuan pihte in Pasian thu a muh theihna ding le Pasian lamah a picin’ theihna dingin bang ih seem hiam cih ih ki ngaihsut kawm ding ka deih hi.\nGamsung mite in, Pasian hangin gual zawhna a ngahnate uh ahi zongin, thupha ngahna a dawldawl a om te a phawkkik theihna ding uh le Pasian tungah a lungdam theihna dingun pawi lianpi a hi ‘Paisan pawi’ bawl sak hi. Taanglai a Pasian teeltuamte Egypt gam a sila hihna pan, a suahtakna uh pawipi na bawl uh hi. Hih pen Pasian hong gupna thu teci panna tawh ki bang hi.\nKumpipa in, ama uk hun sung gam mite in a nungta Pasian mah hoihtak a biak ding uh deihsak a hih manin gam sunga Pasian biakna nawngkai sak thei ding dawi biakna taute suksiat phelsak sak gawp hi. Tu hun ciangin, kamsang vak kawikawi pawl khatte in dawi tampipi hawl khia thei uh hi. Ih innkuan sungah dawi biakna tau dawi-lim khawng a om pah loh hangin, Pasian na biak theihna ding hong nawng kai sak van le vaii tuamtuamte a om le tuate dawi biakna tau hi pah hi. Mi pawl khatte inn sungah lim tuamtuamte ki suang thei hi. Innteekte in a deih a suan’ uh hi in, amau inn a hih manin amau thu hi, ahi zongin tua lim le na kisuangte in Pasian upna le Pasian it-theihna ding lamah hong kalsuan pih hiam cih ngaihsut huai mah mah hi.\nMimal khat ciat in Pasian ih upna kip le\nInnkuan ciatah Pasian kithupi sak ding hi\nInnkuan ciatin Pasian thupi pen in koih thei khit ciangin, pawlpi sung nasepna mavang ding hi.\nPawlpi nasepna mavang le ih pawlpi sepkhiat ding a hong ki sawl mission nasepna zong taangzai zaw ding\nMission nasepna taangzai le ih Gam sung Pasian thu in hong tawk zo pan ding hi.\nTua dingin Innkuan sung aa PATE in mawh puak ih nei gige hi.\nPrevious: Norway gam leh minam ni taangthu\nNext: Agualzo Nuntakna ~ Thang Khan Mang


url: =Gamdang tung Zomite – 3 ~ Dr. Ngul Khan Pau :: ZOMI DAILY\nposted on 19 July 2015 at 12:17 pm Lomkholna: Article, Ngulkhanpau\n1. Tate pattahzia tawh kisai:\nGamdang tungsate lakah haksatna khat pen “tate pattakzia” tawh kisai thu hi. Zogam ah a ten lai-in, pi leh pu, innveng innpam tawh naupangte kikhawl uh ahih manin tua zah takin nu leh pate ompihna kisam denlo uh hi. Tua bek hiloin khuasung lawm leh gualte tung panin zong kampau, gamtatzia a hoih hi-in a sia hita leh sin uh hi. Gamdang a kitun ciangin innveng innpam tawh kikhawl cih bang om loin eima inn ciatah ki-om hi.\nMikangte in a tate uh satlo leh ciang tawh kisat theilo a kicih hangin amau a thu tawh na zo mahmah uh hi. Khang tampi thu leh la tawh kipattahna gam ahih manin ciang tawh sat kisam se loin a thu tawh na kikem uh hi. Tua hangin sanginn khawngah zong naupangte ukna in ciang kizang thei nawnlo hi. Pilna leh thutheihna tawh kikem uh ahih manin ciang kisapna na omlo hi.\nThe Times of India (December 1, 2012) ah India gam pan pai nupa Oslo khuapi, Norway gam ah palikte’n man cih kigelh hi. A thu pen Chandrasekar leh a zi Anupama te’n ta nih nei uh a, a tate uh sangkahsak uh hi. A ta uh Sai Sriram, kum sagih mi in a sanginn ah zunteh a, a pheituam kawtsak hi. Tua zuntehna hangin inn a tun ciangin a nu leh pate’n na taigawp uh hi. “Hih bangin zun na teh kik leh India gamah kong koih ding uh hi,” ci-in vau uh hi. Ni khat Sriram in a zunteh kik a, inn ciah ding lau lua ahih manin a sangsiate’ kiangah, “Inn ciah leng ka nu leh pate’n hong tai ding uh hi,” ci a, tua panin Palikte’n hih nupate tate kepzia amau ngeina tawh kituak lo ahih manin a tate uh laksak in inndang ah koihsak uh hi. Tua bek hi loin a nu leh pa Palikte’n man uh hi.\nZomite in i tate thu leh la picing bangin kamhilh kinei loin i deih bangin a gamtat loh uh ciangin tai leh sat i thuah thei uh hi. A thu tawh kihilh dingzia i siam nai loh manin ciangduai mah kizang tangtang lai hi. Tu’n gamdang a om naupangte thuhilhna leh lamlahna i tenna gamte mah bangin i neih kei leh ukloh keploh khang hong suak ding uh hi. A ki-uk lo khangnote in i lametna hong banglo kha ding uh hi. Hih thu tawh kisai-in i mailam lungngaihhuai mahmah hi.\n2. Nupa kalbuai tam deuhdeuh:\nGamdang ah nasepna a kidelh tangtang hangin nupa a semkhawm mi tamlo hi. Sepna kibanglote adingin hunzatkhop hun ding tawm mahmah hi. Nitak nasepna panin gimpi in inn tung ahih manun tawldam kawma itna thu kamkum cih bang hun ngah haksa hi. Mikangte’n nipi kal khat sungin amau nupa bek nitak khat bang hun zangkhawmin, thu leh la kikupna leh hun kipiakna a neih lai-un, eite’n hun i neih sunsun zi leh tate tawh kizang lo hi. Lupna tunga i lupkhop theih hangin lungsim kitello kiho thei nawnlo tampi ki-om leh kilawm hi. Upate’n, “Zawlthu kalah sial thawl” a cih uh tawh kibangin nupa kalah sialpi leh bawngpi tawh kimaisak zawhloh ding thu thawl thei hi.\nGamdang a tung innkuante a pasal nu leh pate bekin sum leh pai na lamen lo uh a, numei lamte’n zong na lamen uh hi. Sung leh pute huh loh ding cihna ahih loh hangin, nupa kikal ah zong hih hangin kitelkhialhna hong piang hi. Zogam ah zite in inn nupi hi-in sum zongin diang masa lo uh hi. Ahi zongin gamdang hong tun uh ciangin numeite’n zong sum thalawh in khasum hong nei uh hi. Tua hangin ama nu leh pate zong sumkhak ding hong baihtuam tawh kibang hi. Nupa pawlkhat in sung leh teekte a kikimin sum khak uh hi, a cimawhzaw a om leh zong kitheihsiamna tawh tamzaw khak uh hi. Inn lam sum khakzia tawh kisai-in kilungkimsak lohna hong tam deuhdeuh kha mai tawh kibang hi.\nNupa nuntakna nisim mah in thu leh la kikum tawntung i cihte’n zong haksatna tuak uh ahih leh kum tampipi kikhen nupate in haksatna tam neizaw ding uh hi. Pawlkhat bang kum tampi kimu loin a om zawh uh gam thumna ah kimu in tua kum sung mah in a zi in naupai tawh thuahkhawm uh hi. Hih thu tawh kisai in Zomi bup in ngaihsutna hoih leh ciim a om peuhpeuh kidek hetlo in iki puak, thapiak ding thupi ding hi.\n3. Zu mah kilel pen kici hi:\nZomi Association of Malaysia makaite tawh amau zumah January 2012 in ka kimuh lai un thukikupna ka nei uh hi. Amau kiangah, “Malaysia Zomite’ bangin buaisak pen hiam?” ka cih leh, “Zu in buaisak in zong kilel pen hi,” ci uh hi. Summuhna hoihzaw hong neih ciangun nidanga zusan suangbawlte’ bekin a dawntheih uh pen amau zong dawnzo uh ahih manin “tagah nawi mu” a cih bangin uang bawl gawp in kizang khial hihtuak hi. Malaysia bang Muslim gam hi in mi nautang muh in zu dawn cih a kideih lo hi. Amau zong zu dawn lo hi loin, a dawn uh hangin midang tawh kitot kiselna in na zanglozaw uh hi. Tua hangin gamdang pan a pai zukhamte in Malayte khut thuak tam hi. Amau, zukham kikem theilo thuhilhna hong nei in kingaihsun ding uh hi.\nGamdang tung khangno tampi zu hangin si a kicih loh hangin zukham manin mawtaw tuahsia, motor cycle accident, mite’n satlum, kaplum cih bang i tuak uh hi. Gamdang haksapi a tunzawh sawt loin zu leh sa hangin a hun loin sihna khawng i tuak ciangin nu leh pa inn lam a omte adingin thuak hak mahmah hi. Gamdang tung ahih manin a luang zong innlam kipuak zawh ding hi lo a, ei gam banga u leh nau in eima thu tawh misi kivui thei hilo lai hi. America gam bangah mi khat a sih ciangin dollar tul sagih panin tulsawm peuh mah a tawm penin bei hi. Nuntak ding baihzaw a sih ding baihlo hi.\nKum 13 sung (1996-2009) Guwahati Mission Compound ah ka om uh hi. Ko compound panin a kigamla lo ah zu namcin kizuak zihziah hi. Tua bangin khuapi sungah zu zuakna tampi om hi. Tua zah a tam zu zuakna a om hangin zukham a vak khatvei zong ka mu kei hi. Tua mah bangin zukham annkham a kivua kitawng zong kithei kha lo hi. Zudawn om cih a kitheihna bel zuthawl hawm tampipi ninbung ah kimu thei hi. Bang hangin mite’n zudawn uh a, kitot kiselna leh gamlumna in nei lo uh a, en zu kam nam peuh leng buaina tawh kizomin, zu zong kham phadiak hileng kilawm hi. Zu lel diak hiding ihi hiam? Bang hangin khua khat ah zukham khat om leh tua khuasung buaisak zo hiam?\nDr. Wati Aier, Oriental Theological Seminary a principal leh Naga singnuai mite kilem nading ah mapanna hangin Baptist World Alliance in pahtawina award a piakpa in, “Gam khangto ah mite’n zu a dawn uh ciangin mi buaisak kha ning ci hi leh kilawmin gamta uh a, Nagaland ah zukhamte’n mi buaisak ding zong uh hi,” ci hi. Tua hangin Nagaland leh Mizoram bangah zu kilim kham mahmah hi. Zu hangin amah leh amah kithahna, tualthahna, numei tampite sun leh zan kahna, ta tampite sangkah zawh lohna leh annlim nekzawh lohna piang hi.\n4. Sum leh pai thu ah:\nSum leh pai thu tam lo gen behlap lai ni. Gamdang tung Zomite’n zing nai 6:00 panin nitak nai 6:00 tan khawng mah nasem tangtang uh hi. Gimpi in inn tung zingsang nai 5:00 pawl mahin zingtho leh nasem dingin diang khia uh hi. Tua banga na a sep kei uh leh sumzat ding neilo ding uh hi. Pawlkhat in inn lei a kicih hangin kum sawmthum sung piak ding a kila hi. Mawtaw zong kum thum panin kum nga sung khawng piak dingin la uh a, mawtaw lei kici hi. Khasim in inn man, mawtaw man, mei leh tui man a piak uh ciangin amau zat ding leh sum khak ding tam val khollo ding hi. Gamdang tungte’n nasem tangtang uh a, innlam a omte’n gamdang pan sum leh pai lametna bek tawh i omkhak ding kidophuai mahmah hi. Ahi thei bangbang sem tangtang kawmin inn lama omte’n zong na hanciam leh nuamtuam mahmah ding hi.\nKhamtung a tenna inn zuakin Yangon khawng ah tate khaksa ne ding bekin i omsuk a hoih pen mah ahi ding hiam cih ngaihsut huai pha mahmah hi. Banghang hiam cih leh khua ah teng lai leng huan sung panin annteh lohing, singgah a kipan nek ding na omzaw ding hi. Yangon ah tuate sumbuk ah kilei tangtang pah hi. Zato vai khawngah nuamtuam cih a hih kei leh i tenna inn leh lo zuak ding ngaihsut masa in nei kei leng bang a ci tam ci ing. Gamdang tungte’n nutek patek hong vak ding mah hi. Ahi zongin inn lam ah a omlai khangno tampite’n nasep zong sawmlo, zong zonglo, sum lah zonglo, gamdang tungte’ vak ding bek lametna i neih leh hoih lam sangin siatna hizaw hi.\n“Sumngahna hi peuh leh” cih tawh sep ding kilawm kilawmlo cih nei loin i omcip ding zong lauhhuai kasa hi. Gamdang pai nading sum leitawite’n zong Topa zahtakna tawh a kilawm nasep sem ni. Mailam saupi en kawmin gamta ni. Ei adingin metna ahih hangin midangte a dingin sihna cih bang vai i sai khak loh ding thupi hi. Sum bekbek i buaipih ciangin Pasian vai tawh kithuhual theilo ding hi. Sum deih pen a sia a hih zenzen loh hangin, deihluatna leh tua bekbek ngaihsutna sia mahmah hi. Tuhun ciangin tanu leh tapate bawng leh vok zuak bangin a zuak nu leh pa om koikoi hi. Cambodia, India, Bangladesh, Pakistan gamte bangah zahmawh a zat dingin a tate zuak uh hi cih thu kiza tawntung hi. Sum deihna hangin tate nangawn a zuak nu leh pa nuntakna siahuai lua mahmah hi.\nI omna ciat ah Topa mah sam tangtang ni. I tate hang bekin ki-it, kilem innkuan suaksawm ni. Gamdang tung Zomite ading a kicih hangin, inn ngak mite adingin zong a kisam thu mah hi dingin ka tuat hi. Topa in a sim u leh naute thupha hong pia ciat hen. Rev. Dr. J.M. Ngul Khan Pau\nPrevious: Kipawlna Kamkupzia Ding ~ Hau Za Cin\nNext: Zomi te maban ah sepding leh hamphatna\nMakai picing ihcih in ~ NK Khanno\nUS gamsung khualzinna pawlkhat – 50\nHello Tedim (3) ~ Hau Za Cin\nTheihhuai thu pawl khat


url: =Ngaihsutna thuap thum ~ Pau Khat Suan :: ZOMI DAILY\nposted on 21 October 2018 at 5:32 am Lomkholna: News, Paukhatsuan\nZomite a citawm nam i hi a, i omomna Kawlgam, India leh leitung mun le gam tuamtuam ah koikoi ah i om zong in citawm nam ( minority ) i hiden hi. Tua ahihman in i hihna, i ngaihsutna, i sepkhiatna khempeuh ah thuap thum ta a i ngaihsut leh i sepden kul hi. Hih thuap thumte zong kikhen theilo a, khatna pan nihna, nihna pan thumna ah i kah kul hi. Thuap nihna pan ki laikah theilo a, kah nailo pi thuap thumna pan ki tuaksuk theilo hi.\nThuap khatna… ei’ community level\nThuap nihna … i nampih veve ahih sam hang a level 2na, i omma i state level\nThuap thumna… i state level pualam, i omna gam (or) i tunna gam level leh a tungsiah\nThuap khatna ahi ei’ sung, kamphen kisamlo sung, i community sung ciang ah nakhempeuh hoihtak a i geel, i sep masak ding, i ki-it i ki-pumkhat masak ding kisam hi. Tua i zawh ciang thuap nihna ah kahto ding hihang.\nAkah masa, akah nunung bel omsam na veni in, ahi zong in a kah masate zong a thuap nuainung a zokhin takpi a hih ding kisam hi. Tuakhit ciang thuap thumna ah kahtoh ding hiding hi.\nTu tadih in a thuap masa zozo nai mahmah lo hihang. Banghang a hih a thuap masa, a nuainung nangawn zozo mahmah lo i hiam cih limtak ngaihsut huai mahmah hi. I lawmdangte, gtn.. Khalkhate, Luseite …etc. in thuap khatna na zo ngiingei khin uh ahihman in thuap nihna ah thahat mahmah uh a, thuap thumna sawksawk theita uh hi. Ei bel thuap khatna ah awk cihtak awk lai hihang. Bangtan vei awklai ding, cikciang zozo ding cihpen tu-a i dinmun leh i kal (pace) tawh et-in, geel hak mahmah, ngaihsut hak mahmah lai mawk hi.\nZomi aneu alian in Thuap khatna, ei’ community level i zawh mengmengna ding ngaihsut thupi in nei ni. A kisam a om leh ei le ei ki-diktangsak ( justify ) tawm pong lo-in, kipuah ding ngaihsun ni. Kal khat i suan ding sim, thuap khat i kahtoh ding sim in ei le ei kisit ki etphat masak ding thupi ding hi.\nMimal khat ciat i kim i pam peuh bansit masa mawkmawk lo in, ei le ei ciat kisit ki-en masa ni. Tuakhit ciang i kim i pam en in, i community bup aban in en ni. Tua i zawh ciang thuap nihna ah … Pau Khat Suan\nPrevious: Na theitel lecin deih ing ~ Dong Mung\nNext: Khuado Pingpong Fellowship TA President Cup nuamtak kizo\nLebanon aom US Embassy maiah Jerusalem vai hangin lungphona kinei\nThuthak tomkim ~ The Tedim Post (29 July)


url: =MAKAITE THEIH DING LAI SIANGTHO MUN 13 - Laibu Saal\nHome > Pasian Thu > MAKAITE THEIH DING LAI SIANGTHO MUN 13\nMAKAITE THEIH DING LAI SIANGTHO MUN 13\n"Nang tungah kong khialh lohna dingin ka lungsim sungah nangma thu ka khol hi" ci-in Late phuang pa in na gen hi. Pasian kammal pen vanglian a, I sungah I khol theih zahzah khol tek lehang i kisapna mun munah hong huh thei ding hi.\nA kul hunah tha hong piain hong hehnem ding a, lam lah i kulna munah lam hong lakin hong makaih dinghi. Tai i kulna munah zong hong tai in hong thuhilh ding hi. Manpha lua hilo hiam?\nMaikaite in Lai Siangtho theih ding kisam diak ahih manin hong huh thei ding mun tawmcik kong tel khia hi. Ahih theih leh 'thei' ciang bek hiloin lotngah sinsen mah leng manpha sem ding hi.\n1. Luka 6:31 : Note tungah a hong kibawl ding na deih bang uh midangte tungah na bawl un.\n2. Filippi 2:3 : Huaihamna lung sim leh kisialh nopna lung-sim tawh bangmah gamta kei un. Kiniamkhiat ciat un la, mi dangte thupi ngaihsut zaw un.\n3. Paunak 4:23 : Na lungsim ngaihsutnate, nuntakna nak hi a, na neihsa a manpha pen bangin na kep ding ahi hi.\n4. Paikhiatna 18:21 : Mi khem-peuh lak panin Pasian a zahtak mi, a muanhuai mi leh sumgolh a mudah mi, mi siamte na teel khia ding hi. Tua bang mite pen a tul, a za, a sawmnga, a sawmte tungah a uk dingin na koih ding hi.\n5. Late 78:72 : Amah in, lungsim thutang tawh amaute cingin, a siam mahmah a khut tawh amaute lam a lak hi.\n6. Matthai 20:26-27 : Ahi zongin note lakah tua bang hilo ding hi. Note lakah a lian ahi dingte note nasem hi ding a, note lakah a lian pen ahi dingte note sila hi ding hi.\n7. Filippi 2:4 : Note phattuamna ding bek ngaihsun kei un la, mi dangte' phattuamna ding ngaihsut sak zaw un.\n8. Matthai 5:37 : Na gen khempeuh uh hi ahih leh 'hi' ci un la, a hilo ahih leh 'hi lo' cihna tawh kicing sak un. Tua bang hilo in kiciamna kam na zat uh ciangin Dawi mangpa tawh kizomin thuman lo mi na hih lam tak uh hong kilang hi.\n9. 1 Peter 5:7 : Pasian in note hong kem ding ahih manin na lungkhamnate khempeuh uh ama kiang tunpih un.\n10. Johan 3:30 : Amah lian semsem ding a, kei ahih leh ka neu semsem ding hi.\n11. Galati 6:9 : Tua ahih manin na hoih sep ding cimtak kei ni. Lungkia loin i sep nak leh a hun ciangin thaman i ngah ding hi.\n12. Kolose 3:23 : Mite nasem bangin kingaihsun loin, Pasian nasem bangin kingaihsun un la, na sep peuhpeuh uh lungsim takpi tawh lawpin sem un.\n13. Filippi 4:13 : Khris in a hong piak vangliatna tawh hihte khempeuh a nawk zawhna ding thahatna a nei ka hi hi.\n(www.churchleader.com) @ Thu Hoih La Hoih\nLAITAI : Vol. 9. Issue 5&6. May & June 2017\nItem Reviewed: MAKAITE THEIH DING LAI SIANGTHO MUN 13 Description: Rating: 5 Reviewed By: Cinpu Zomi


url: =Dotna nam thum ~ Dr. Ngul Khan Pau :: ZOMI DAILY\nposted on 17 August 2019 at 4:58 pm Lomkholna: Article, Biakna, Ngulkhanpau\nTopa Jesuh nuntakna a nasepna ah midangte dotna tampi a dawn mah bangin amah in zong dotna tampi mah nei ngei hi. Tua dotnate lakah dotna poimawh mahmah namthum i kikum ding hi.\n1. MI 10 DAM HILO AHI HIAM? 9 TE KOI AH OM AHI UH HIAM?\nHih lai a dotna pen dotna ciatciat dingin Topa Jesuh in a nungzuite kiangah a dot zong hi beek lo, ahih kei leh amah tawh a ki khawmlkhawlte tunga a dot zong hi beek lo,khatvei lamkal laka a ki muhpih, khatvei a kituahpih bek, tuate tawh kisai a dotna hi. Miphaak 10te pen Topa Jeisuh tawh a kikhawl mi hi zenzen lo hi. Gamlapi panin hehpihna ngen uh hi. A diakdiak in a phaakte pen mikiang ah omkhawm theilo, Mitawh kikhawl theilo ahih manin amau phaak kipawlna(Phaak Society) mun gamlapi panin aw khat suah in ” Topa Jesuh aw, kote hong hehpih in” ci-in ngen uh hi.\nTopa Jesuh in ” Dam un, ci loin va pai unla, siampite kiangah va ki kiveelsak un” ci hi. Tua banga a pai laitakun a thuman’na Topa sawl banga a gamtat manun dam hi, ci hi.Lamkal lak gamla lo cikkhatah dam zong hikha in teh. Tua banga a dam laitak hilai a mi khat pen dam cih a kitheih ciangin nak lungdam lua ahih ciangin hong kilehkik in Topa kiangah lunddamna hong ko hi.Hihlai a lungdamko ding a hong kileh pa pen Laisiangtho in Samaria mi hi” ci hi. 9 tepen Judah mi himai thei hi. Phaak natna hanga kikhawl zong himai ding hi.\nTua adampa lungdam mahmah in Topa Jesuh kiang hong pai lai-in, Topa Jesuh in dotna a khauh mahmah a lungsim a na asak mahmah thu dong hi. Tuapa kiang a dot hi teekteek se lo hi.Topa Jesuh in a lungsim sungah 10te damsak in om hilo ahi uh hiam?Bang hanga tua khat bek ka kiangah hong pai hiam? ci hi.Hih thu ka ngaihsut ciangin ka lungsim sungah hi bangin om hi. Camp khawng i bawl zawh ciangin kilungdam ciat hi.Hih lai a phaak te tua bang mah hi. Lungdam na tawh kiciah ciat hi.Mun khatkhat te bang ah biakinnah dawn in, Pawlkhatte bang Upaten kahin, ahih kei leh nu leh paten kahin, antang pawlten kahin, biakinn sungah vaidawnna, vaitutna thupitak om hi.\nTua banga lungdamtak a ki khol zawh kal 2 kal 3 khat khat sung cih khawng hoih in, kha khat zawh khawng ciang pawlkhat pen hoih loh kipan pah uh hi.La khat in bang ci hiam cih leh ” Kikhel khinzo ing, ka sepsep ngeite tun ken sem nawn keng, ka simsim ngeite tun ken sim nawn keng, ka dawndawn ngeite tun ken dawn nawn keng, ka paipai ngeite tun kei pai nawn keng, cih khawng hi. Pawlkhatte la dingin ka dawndawn sate tawlkhat bek khawl ing, ahih kei leh dawn kikkik ingh cih khawng hi leh kilawm hi.Mikang la lah kikhelna lian mahmah nei ing, ci hi. Pawlkhat kikhelna pen neu lua mah mah hi….\nTua ahih manin hihlai a, a phaakte zong dam ciatciat napi-in bang hanga lungdam nawnlo, banghang a Topa Jesuh kiang ah Topa lungdam sing, ci beek lo uh hiam?Anuntak sung vua phaak vei dinga a tu atate khanga kimudah den ding, kinawlkhin den ding, kihhuai kisa den ding kimlai dam mawk uh ahih teh nak lungdam huai lua mahmah hi. Hih a dam 9 te zong kilehkik hen la,” Topa lungdam mahmah ung” ci beek leh kilawm mahmah hi. Hih Samaria pa apai nop leh pai hen, ko zong ka pai na ding vuah pai nung, ci leh ki lawm hi. Tuni hunin camp khat peuh ahih keileh Crusade khat, Biakinn khat a thungetna hiam pan a, a piangthak nu,a piangthak pa aw,…. Topa in nang zong koi ah om na hiam, hong ci hi.\nTopa’n a damsak te thei hi. Hong damsakpa in hong thei ahih leh ei a damten theihhuai mahmah hi. Ei hong damsakpa’n hong zong hi. Ei hong damsakpa’n ka lungdam i cih ding hong lamen in hong damsak hi. Bang hanga ka lungdam cih beek thei lo i hiam? Topa aw kei miphaak, mi tawh ki khawl theilo, ka zi katate mu thei nawnlo, ka veeng ka pamte mu ngam nawnlo ding kamlai tuni-in nong damsak manin ka lungdam cih beek ding kilawm hi na’n ciah hiau mawk uh hi. Tuni hunin zong ei te sungah bang pawl bang pawl hita leng Topa Jesuh in damsakna hong piakzawh bangci-in i om aa? Topa kiangah a lungdamna ko theite, a khebulah a kun thei te i hi hiam?\nTuhun in i gamsungah Gospel tuamtuam vakvak in, Pawlpi kipsa do in, susia in agamta tam mahmah mawk hi hang. Pasian in a pawlpi susia dingin ngia banga vakvakdingin hong deih lo hi. Laisiangtho tawh kisai a sanzia kibanglo ahih leh kikupkhop ding hi. Bang hang in mihaite, bangmah thei nailo teng a simtham in kaikhia khia ding i hiam?Pawlpi ithuai hi. pawlpi tawh kisai a, a susia nuam peuhmah kei a langah a pang ding ka hi hi. Pawlpi pen kei’ aa zong hilo hi. A tan’n pan nasa hi. Sihna zo a, a tan’ pa’n nasa hi. Tuhun in i sanzia kibang kimlo ding cih pen i theihsa hi.\nAhi zongin i gamsungah Meitei lakah thugen a, Kala lakah thugen a, thu um nailo tul tampi Khristian suahsak ding pen phamawh het lo hi.Banghang in pawlpi kipsa Khristian suaksate kiangah thu gen mawk i hiam? Ka vak kawikawi na munah pawlpi nawngkaisak hon khat ka muden hi.Na zong kasa mahmah hi. Baptist World Vision a Director pa kiangah Garo Hills ten thudong hi. Sia aw, ” Ko kiangah Jesuh min tawh tuiphumna ci-in tulai in thang mahmah ven, bang ci-in na ngaihsun hiam? ci hi.Siapa in ” Topa Jesuh kammal ama siksan Mate 28:19-10) sung gen hi. Leitung khempeuh ah pai unla……cih in Mission gen hi.\nMi khempeuh nungzui suaksak un la….. cih in Nungzui Discipleship gen hi.tuazawPa’ min tawh, Tapa’ min tawh, Khasiangtho min tawh na tuiphum un, Leitung bei dong note tawh kong omkhawm ding hi, ci hi. Tua a cipa kammal paaikhia cih pen ken sang zo keng,” ci ziau hi. Hihthu kong gen ciangin pawlkhat in zong nasa mai thei ding hi. Mimal kitaih hilo hi hang. Mimal ki mudah hilo hihang. pawlpi vai a kinaang hi bek hang. A thu a kinang hi hang. Tua ahih manin damsakna angahte koi ah om a, koi ah pai ding na hiam? Damsakna ngahpa khat Jesuh Kiangah pai hi.\nTuni hunin Pianthakna ciang bek tawh na om leh Topa in ka damsak tuu, Ka damsak mipa, ka damsak minu, ka damsak ka tanu, kadamsak ka tapa aw koiah om na hiam?hong ci hi. Pasian in amah phat ding, amah tawh a kikhawl dingin hong deih hi. Tuni-in hong zongpa kiangah i ciah kik ding kisam hi.1970 pek a kipanin CBA gamsungah khuasung camp,naupang pawl, khangno pawl, nupi pawl,nupi pawl, nupa, siate cih khawng ahi zongin a tuamtuam om toto hi. Camp ah piangthak a, piangthak to zel a, nungzui lah ahi beek lote aw, Topa Jesuh in hua laia kadamsak nu aw, koi ah om ta na hiam?Hua lai a kadamsak pa aw koi ah om ta na hiam? Hua nupi camp a kasamsaknu aw, khangno camp a kadamsak pa aw koi ah om ta na hiam? ci-in tuni in nang hong zong hi.\nNang koi ah om na hiam? I laisiangtho sunga Topa Jesuh in na asak mahmah ding pen lungdam koh sawm selo a, damna ciang bek deih a, a vakvakte hi. Topa zui nuamlo a, a vak nuam bek i om leh Topa in hong sam hi. Tuhun in China gamah khanlawh na nasia mahmah hi.YMF Overseas Missionte in China tawh kisai-in lai 2 ta hawm uh hi. Tua lai sunga kigelh khat in ka lungsim hong lawng mahmah khat om hi. China gamah College sangnaupangte in Chairman pa Maw Tse Tung laibu nidanga a simsim uh pen sim ding, lotngah ding, tham loin a neu a kipat tua lotngahsa in khangsak uh hi.\nAhi zongin Ute naute khuak a theihna ciang bek tawh mi na lungkim zo sam lo in a kha uh leh a lungsim uh hawmkisak na om hi. Tua ahiih man in University kah sangnaupangte in bang ci uh hiam cih leh ka kingakna ding, ka ka kingak nading thei ing. Ken ka kha nuntakna ding zong ka hi. Kei ka kha bangci ding hiam, ci-in zong uh hi. Pasian in tua banga a zongte kimuhpih ahih manin tua Newsletter gelhpa in bangci hiam, cih leh ” Nidang in China gamah tuucingpa in a tuu te zong hi. A tuumangte zong hi, ahi zongin tuhun ciangin China gamah tuumangte in a tuucingpa zong hi” ci hi. A tuumang te pen om mawkmawk thei nawnlo uh ahih manin hong cingpa koi ah om hiam? ci-in zong uh hi.\nA hilh thei ding zong hi. Ei mi nungak khat Hongkong Bank a sem Beijing va pha in, Beijing University a lutna thu gen hi.Kongkhak a lut cil-in ” Topa aw hih lai ah Jesuh thu ka genpih ding khat beek hong pia in” tuni a Pasian’ thugen dinga hawh hing, ci-in thu ka nget leh singliim nuaiah nungak khat tu a, tuanu kiangah ” Na kiangah kong tu thei diam, ka cih leh hong tu in, hong tu in” ci hi. Ka kihoho uh leh amah Khristian na hilo hi. Ahi zongin Jesuh thu Pasian hong itna thu ka gen ciangin hih nu in ” Hih pen ai ve ka zonzon, hong hilh ding ka za zonzon, kuan hong hilh ding hiam? ka ca cihcih, hong ci hi” ci hi. Hih numeinu in bang gen hiamm, cih leh ken sau ka gen kul kei, amah pen Topa’ Kha in a na puah hoih sa, a ci kituh nailo bek, a lei ki bawl khinsa hi, ci hi. Tua ahih manin Saulo ka kikup nung uhah aman a nung amai a vei a tak en in, khatvei zong thungen ngei lo hing. Ahi zongin Jesuh Gumpa leh Topa in sang nuam ing.\nAma kiangah ka nuntakna pia nuam ing, thu hong ngen ning,” hong ci hi. “Amau pau in ngen a, ken a nget teng zong thei keng, ahi zong in tua zawh ciang tun bangci-in na ngaihsun a ka cih leh ” Topa’n kamawhna hong maisak ta, Topa ka na zonzon pen tun amahah ka om khin ta, ” hong ci hi. Tua ciangin ka Laisiangtho bu kapia hi. Tua ni-in Topa’ tungah lungdamna ka ko hi. Beijing University lianlua mahmah zahtakhuai lua mahmah ta se leh Topa kha in na veh khol khin hi, ci hi. Tuni hunin zong Ute naute Pasian in nangn hong zong hi. Pasian in amah phat dingin hong deih hi. Pasian in lungdamna thu akokik dingin hong deih hi. Bang ci koh na hiam? Damsakna ngahnun na hih leh bangci koh na hiam? Damsak na ngahpa na hih leh bangci koh na hiam? Pasian in nang hong sam hi.\n2. NOTE ZONG NA PAI NUAM UH HIAM? CIH DOTNA HI\nJohn 6 sungah Topa Jesuh in dotna 2 dong hi. Hih dotna 2 pen den a dotna tawh kibang lo hi. Bang hang hiam cih leh damsakna ngahte dotna zong kise kei, amah a zui nuamlote kiang a dotna zong hi kei, a zuizui kum 3 tawntung a sulzuih den 12 te kianga ki dong hi. John 6:67 sungah bang ci hiam cih leh Jesuh in 12 te kiangah, ” Note zong na pai nuam uh hiam,” ci hi. Simon Peter in dawngin ” Topa aw kua kiangah pai ding ka hi uh hiam?Nangmah in tawntung nuntakna na nei hi, a ci hi. John 6:69 sungah kote in nangmah pen Pasian’ hong sawl a Siangthopa na hi, cih kong um khin uh hi, ci hi.\nTuni-in Topa Jesuh in John 6 na sungah mi 5000 sanga tamzaw vaak hi. An a vaak zawh ciang ciahsak hi. A zingciang mihonpite in Topa Jesuh pen zongkik uh hi. Delh kawikawi in Topa Jesuh mu uh hi. Topa Jesuh in bang gen hiam cih leh ” Note in an kong piakman a hong zong na hi uh hiam? Asia thei an zong kei zaw un,” na pu napate un, Vantung pan a hong pai a an a nek hang un a si uh hi. Ahi zongin ken kong piak an a nete pen silo ding hi”cih thu gen hi. Tua ahihman in kei pen nuntak na dingin an taktak ka hi hi. Kei hong dawna kei hong ne mite pen dangtak ngei nawnlo ding a, gil kial ngei nawn lo ding hi. Tua banga a gen zawh ciangin mi tampite in hih thu pen thuhaksa lua hi, ci-in mi tul tampi paikhia mang uh hi.\nTua bang a pailaitakun Topa Jesuh in mi honpite in paisan cih a muh tak leh a nungzuiite kiangah kihei a, Note zong na paimang nuam ta uh hiam? Na painop ding uh leh a hun tuhun hi” ci hi.Hih laitak ah kei hong paisan ding na hih uh leh a hun hong ki piak laitak hi, ” a cihnop na hi. Ute naute Jesuh nungzuihna pen zawhthawh thu tawh zuihna hilo hi. hih lai ah Topa Jesuh in hong zui teei teei un, ci zen zen lo hi. Note zong na paimang nuam uh hiam? Nikhat ni ciang hong paisan veve ding na hih uhleh na pai hun uh hita hi, ci hi. Peter in dawnga, ” Topa aw koi ah pai ding ka hi uh hiam?ci hi. Ute naute tunitak hun in hihlai a Peter dawnna leh Jesuh dotna pen na mahmah hi.\nJesuh dotna ah nungzui nuam lo vet, an ciang bek tawh a zui nuamte na hih uh leh gilpi ciang bek a nasem na hih uh leh, ahih kei leh hamphatna tan(ngah) na ciang bek a nasem na hih uh leh tun na pai hun uh hi, ” aci ahi hi. Khristian tawh kisai Mission laibu a kigelhna ah kammal a kizang khat pen ” Rice Christian” cih kigelh citciat hi. Buh Tapidaw, an Christian cihna hi. Tua tangthu sim leng, Nidang lai-in sangmang Missionary-te China gamah pai uh a, China mite Khristian na suak pahsak zolo uh hi. Tua laitakin kial nakpi in tungin nak kiallua mahmah uh ahih ciangin Missionaryte kiangah bangna ci uh hiam cih leh ” Nasep ding hong pia un” ci uh hi. Missionaryte in lampi khawng sialsak in tua lamsial thaman dingin buh na pia uh hi.\nNikhat lam na sial uh leh Buh tuazah cih danin na hawm uh hi. Tua banga buh a hawmsung khempeuhb Khristian hong suak a tamdan, hi ci gen uh hi. Nikhat in zakhat,zanih, zathum, kibehlap den in tulkhat tulthum cih dongin kibehlap ziahziah hi. Mikang gam a thuzaksakna pen pai ziah ziah hi. Tuni 500, ki behlap ta, 600,1000,2000, pha ta, cih bangin a zaksak uh ciangin Mikang gam panin buh khekten zong nakpi takin thangah in khak ziahziah uh hi. Amau zong khakkhak in hun bnag tan hiam khitteh a kial tawpin kialtung nawn lo uh hi. Antam kikta ahih manin Missionaryte piak kul nawn lo hi.\nTua Missionary piak hong kulnawnloh ciangin Pawlpi sazian pen hong kiampah hanhan leuleu hi. Tuni in 100 paikhia ta, 200 pai ta, 300 pai ta, 500 paikhiata, 1000 paikhiata, ci-in Mikang te kiangah pulak(Report) kik leuleu uh hih tuak hi.A tawpkhak na ah akipat tuung vua haksatna tampi tawh Khristian a suak taktak teng bekmah hong om suak bek hi leh kilawm hi. Tua manin ” Buh Khristian” cih kammal a kibawl ahi hi. Ei zong tuni-in Topa Jesuh a zui kawikawi mihing 5000 valte i etteh anduh a zui, tangho leh ngasa tawh a vaak na a lamen, cihte ahih manin thangho Khristian, khomun Khristian, Ngasa Khristian kici thei ding hi. Ei gamah gen ding hi leng Camp Khristian, Crusade Khristian cih ciang khawng bek ihih khak loh ding thupi hi.\nTopa a zui taktak i hih ding kisam hi. Hih lai a Peter dawnna pen ” Aw Topa midangten hong paisan ta leh, midang ten nang hong pampaih ta leh zong nang pen tawntung nuntakna a nei ka Topa na hi hi. Tua manin kong zui ding uh hi” ci hi. Tuni in zong nungak tangval nupi papite aw, Topa Jesuh in miten hong zuih nop loh lai, Midangten hong nusiat lai, Midangten kei hong ki theihmawh bawl lai-in nang zong hong zui lo ding na hih leh hong zui nawn ken, zuih nawnloh nang hun hong pia ta hi. Na kikhop ding leh kik ta in, hong ci hi. Bang gen nawn ding na hiam? Topa aw nang kiang lo koi ah pai ding ka hiam? na ci nuam hiam?\nNungkum August kha Paibulok a Camp ka neih lai un, nungak khat piangthak thei lo hi. Ithuai mahmah hi. A mizia khawng en leng pulpit mai a sapna(altercall) ah ding in kapkap hi. Ahi zongin holimpihna(Counselling) khawngah kihel vetlo hi. Nitak khat kei a tuamin hong hopih in, hong ci hi.A tom in gen leng ka pa mi’khut sungah si hi. Tua laitakin kei numeino tan 7 ka sin laitakin ka pa luang ka mu a, ” Aw…. Pa aw, ken lai hong sim toto ningin nikhat ni ciang in IPS(palik lian) kong suak ding hi. Tua hun ciangin hih in teenna khua teekteek ah ki kong om dinga tua migilo nang hong bawlsia peuhmah ken a phu la ding hing, ci-in ka kiciam kha hi,” ci hi. Tua hun lai-in amah pen P.U sin hita hi. Pasian thu kigen ten a lungtang nasak hi.\nAhi zongin Topa Jesuh a san ding ciangin tuaten dal hi. Ki hopihpih in ” Topa in na mawhna hong maisak nuam ahih leh nang bang hangin it zolo ding na hiam? ka cih leh a lusu ngeungeu hi.Amah’n bang hong ci hiam cih leh “Pa no aw, hong theisiam in la, thu hong ngen ningin kakah khak leh hong theisiam in aw,” hong ci hi. Thu hong ngenin kapkap kapkap mai hi. Nitak hun sawtpi mah tua ci bangin kap hi. Aman amau pau tawh ngen ahih manin ken theilo hing. A thunget tawp “Amen” a cih zawh ciangin a khitui kawmpan in hong en to in nui mawk hi. Banghang a nui na hiam ka cih leh ” Pano aw, ken maisak khin ing” hong ci hi. Ute Naute tua ki-apna pen, Topa in sangin khakhat a cin ma in a Nu zong biakinnah a mawhna pulakin Topa kiang ah kipia hi.\nLamdang sa mahmah ing. Hia nutate ka ngaihsut ciangin tu ciang dong Pasian sungah nungta in a naute thum zong biakinnah tonpih zel hi. Pasian thugen na hang a a piangthak ciatciat nungzui suahna tawh a kizom pah mi om hi. A piangthak na uh tawh Missionary kizom pah a, gammial a vei suak pah mi om hi. Pawlkhat pen amah leh amah nangawn a ki vei zolo piangthak om zel hi. Nang zong paimang na ut hiam? Nang zong mihonpite zuihna na ut hiam?Jesuh in tuni hun in nang hong dong hi. Topa’n tuni nang hong dong hi. Paimang na ut hiam? Nusiat na ut hiam? Taisan na ut hiam?\nNung zuih zawh sawtlo gim luata ing na ci hiam? Topa innang hong dong hi. kei hong niing khinzo na hiam? Nong itna pen itna masa hinawnlo ahih manin ……hong ci hi. Aw….. Topa nang kiang cih loh koi ah tai ding ka hi uh hiam?Nang tawntung nuntakna na nei hi,na ci nuam hiam?Tuni tuhun in ute naute hih dotna thupitak nang hong dong hi. Nang zong taimang ding na hiam?Nang zong Jesuh nuasia ding na hiam?Topa in tuni-in nang hong dong hi. Ama kiangah kipia dingin nang hong sam hi. Topa nang it penin hong neining. Topa aw nang cihloh ka itzawk dang om kei, a ci thei dingin kong deih hi.\n3. HIHTE KHEMPEUH SANGIN KEI NONG IT ZAW HIAM?\nJohn 21 a tawpna lamah Topa Jesuh in Peter kiang ah, ” Hihte khempeuh sangin kei nong it zaw hiam” ci hi. Hih dotna thumna pen anuam het lo dotna hi. Peter in Jesuh nusia khinzo hi. Peter in Jesuh kitheihmawh bawl hi. Peter in Topa a kisap mahmah lai-in nusia khin hi. Hih lai ah en leng, Topa Jesuh in Peter pen anvaak khin phot hi. Peter pne ngasa masak khin phot hi. Topa Jesuh in lawhcin na zong pia hi. An zong khak phitphetsa in koih hi. Tua zawhciangin Jesuh kipan ,” Jonah Tapa Simon aw, Hihte khempeuh sangin kei nong it zaw hiam,” ci hi.\nTuni hunin Topa in Hamphatna tampi hongp piak zawh nung, Lawhcinna tampi hong piak zawh nung, ngasa tampi hong piak zawh nung, na ngen paihna, na nga benna hong lawhcinsak nung in zong Topa in dotna khat hong nei hi. Hihte khempeuh sangin kei nong itzaw hiam?Hong ci hi. Laisiangtho siamten a gen ciangin hih ngate sangin kei nong it zaw hiam? Hih na lawm teng sangin kei nong itzaw hiam? Jesuh in a ci zong hikha ding hi, ci hi. Peter in ngabeng dingin a pai tak ciang a dangten zui-in zankhua in nga na beng uh hi. Peter nuntakna ah ngaben pen nambat khat in hong suakkik hi. Ngaben pen alianpen na suakkik ta hi.\nHih ngate sangin hong it zaw na hi hiam? Ahih kei leh hih ngate na teel zaw hiam?Ahih keileh Peter hihlai a lawmte sangin kei nong it zaw hiam? a ci zong himai thei hi. Ahih kei leh Peter aw ngabeng, nga man hihna leh mi aman hihna koi na ut zaw hiam?a ci zong himai thei hi. Bangbang hileh kei hong itlo na hi hiam? Kei hong itzaw lo na hi hiam? a ci ahi hi. Tuni hunin Ute naute aw, Pasian in thupha a tuamtuam in hong pia hi.Hamphatna a tuamtuam hong pia hi. I ngabengna ciat panin nekleh taak silh leh teen, innlum lolum hong pia hi. A thu hong pia hi.Nuntakna hong pia ta hi. pawlpi hong pia hi.\nLawm leh gual hong pia hi. Veeng leh pam hong pia hi. Aw, hi bang zawh ciangin Topa in kei nong it zaw hiam? Tua tengkhempeuh sangin kei nong it zaw hiam? Hong ci hi. Bang na ci dingaa? Topa hih teng khempeuh sangin kong it zaw hi, na ci diam? Topa ken it penpen in hong nei ing, Hihteng khempeuh sangin hong teelzaw ing, Leitungah it ding tampi om ta leh nangmah bek hong it pen ning, na ci ding hiam? Topa’n hong dong hi. Nikhat galkapbu khat in Mission teamte makaih in amau kiangah hilh khat nei hi. Bang gen hiam cih leh mihingin i itpen pen ahih leh eimahmah ki-it pen bek hang, ci hi. Adangte it taktak neilo hi hang.\nEipen ki-it penpen ihih manin bangah ki koih i hiam cih leh eima tokhom tung mahah eimah kitusak hi hang, ci hi. Mihing in it penpen khat nei-in eimah i hih manin eima tokhom tungah eimah ki-uksak hi hang. Hih pen man kasa mahmah hi. Thusut thukan mite in mihing in a tawptawpna ah amah bek mah ki-it hi, ci hi. Hih pen man mahmah leh ki lawm hi. Laisiangtho sangkah lai in Pune akikah ahih manin ” North East”a kici peuhmah ki it hi. Koilai pan hong pai hita leh a North East peuhpeuh ki-it hi. Ki khawmkhawm, an khawng ne khawmkhawm bek thamlo in lo bang aisa khawng manin ne khawm guapguap hi ung. Picnic khawng zong paikhawm hi ung. Assam gamte nangawn in ei duh bangbang duh uh hi.\nA North East i cih ciang a bek ngeiloh khawng uh ne gawp uh hi. Amau zong ki unau na, ei North Eastte ci-in kingai mahmah hi. Mizoram pan a hong paite khawng ki sanggam bawl, Nagaland pan a hong paite khanwg ki sanggam bawl,ki unau bawl ciat hi. Kei bang guatuai uih pen ka nekpatna hi-in a North East gimnam peuhpeuh kiduh dep hi. Tua ci in a North East gimnam peuhpeuh kiduh in na peuh peuh kideih hi. Tua bek hi loin North East te a kicih ciang bangin ki nak pan mahmah hi. Kinakpan cih a theihna pen guatuah lam pen North East min in lak hi ung. Tua lam a thei pen unau Mizoram pan nungak khat bek om in, a dang numeite pen Nagaland pan hi. Tua guatah lam a tat ding pen khasi khawng hi lai hi.\nTua pen North East te lam ci-in kilungdam mahmah a, Ka vekpi un lam hi ung. Kote ciah ding ci-in meileng ticket zong lakhawm, Cultutta pan hong paikhawm in tua pan hong ki khen pianpian ta hi ung. Guwahati hong tungkhawm in tua pan pawlkhatte kum khia a, amau Assam gamte hi. Amau Magaliyate hi. Skim pan hong paite hi, cih bangin amau ciatah ciah khinta uh hi. Tua panin ah nang Assam gammi, nang Magaliya mi, nang Skim mi ci-in kikhen ta hi.Ahi zongin Guwahati pan a vai nei laiteng Manipur mi ci-in hong ki paikhawm leu leu in, Phai pi hong kitung khawm hi. Nang Tamenglong mi, nang Moreh Mi, Nang Chadel lam mi, Nang Lamka mi ci-in kikhen leuleu hi. Lamka hong kitun ciangin nang lamka mi ci-in kikhen leu leu hi.\nKei Tuiphum pawl, nang tua pawl ci-in kikhen leuleu hi. A Tuiphum sungah zong ei Behpa pawlin vai ahawm kei leh, cihte pawl hong piang lailai hi. Neu lua mahamh maita hi. Ko’a pa Pastor a sep kei leh cih khawng lungsim om gigelai hi. Tua bek hilo in i pawlpi sungah ei behte ngai hang i cih leh tuate sungah zong i innkuanpihte bek ngai leng kilawm hi. I beh teng khempeuh zong it zo tuan lo hi hang. I innkuanpihte bek it hang. A tua sungah zong khen toto leng i zi leh i tate bek it hi leng kilawm hi. A tuasung ah zong ei bek ki-it hi leng kilawm hi. A tawpna ah tua aive i gengen…… Hua hunlai a North East icihte khawng na dau mahmah hi. Hua lai a i ki-itna ciangpen a kisap man a ki it pong na hisam hi. Ahih hang a taktak a tawpna ah ei bek ki-it na hi gige hi. Tua muntakah Topa in kei nong koih diam? ci hi.\nTua nang na luah, midangte na phalloh, midangte tut nading na phallohna muntak ah Topa Jesuh in kei nong it hiam? tua mun lianah hong ci hi. Topa Jesuh in kei nong tusak diam? ci hi. Tuni hunin tua mun na phal diam? Topa aw kei ka na tu a, ken vai ka hawm manin ka innsung buai hi, ken vai ka hawm manin ka nuntakna buai hi. Topa aw, kei kiangah hong tu in, kei sungah hong tu in, Kei’ vai nangmah’n hong ukta in.Ka itpenpen hong hita in, a ci thei dingin kipia in Hihteng tangthuno khat tawh ka hun khak nuam ing. Kumza bangzah hiam lai-in France gam leh Europe gam buppi ah a minthang mahmah Nepolean om hi. Tua laitak in Khristian hoih mahmah a min Drown Nickle a kici khat na om hi.\nKhristian hoih mahmah hi-in limsuaih siamna nei hi. Ni khat ni-in Nepolean in Tua Drown Nickle kiangah va pai-in bang va gen hiam cih leh Greek pasian numei Venus ading lim hong suaihsak in, ama lim hoih mahmah khat ka deih hi. Venus lim ahihmanin hong bawlsakin, ci-in va ngen hi. Drown Nickle in bang gen hiam cih leh,” Kumpipa Nepolean aw, kum tampi nungta in, nong ngetna pen hi thei kei ning” ci hi. Nepolean in sum tampi hong pia ding hing, ci hi. Drown Nickle in kumpipa aw sum hang hi kei, sum thu tawh kisai zong hi kei, ka hi thei kei ding hi” ci hi.\nNepolan in bangci hiam cih leh tua ahihleh hih na bawl man a Europe gambup a na minthan ding ngaihsun le cin, minthang lua mahmah pah ding nahih ciang nang pen mi hampha pen hi ding hi teh, tua ahih manin Greek pasian numei Venus adingin hong gelhsak( Suaihsak) ta peuh in ci-in kun kik hi. Tua laitak in Drown Nickle in bang ci hiam cih leh, “Kumpipa aw nong ngetna pen minthanna utlohna, minthan na ding hanga hong nial zong hi keng, hi thei kei ning,” ci veve hi. Tua ciangin kumpipa hehsim pianin bangcihiam cihleh “sum deihlo a minthanna zong deihlo na hih leh keimah in thu kong pia hi. Kumpipa in thu kong pia hi. Ka deihlimpen suai in ” ci hi. Drown Nickle in kumpipa mai ento in kumpipa aw hong maisak in, nangma nong thupiak nangawn kahih thei kei hi, ci hi.\nNapolean pen heh lua mahmah in thakhat thu in paulo in tawlkhatsung hong om hi. Tua ahih leh bang hanga ken thu hong pia ing a, kumpipa’n thu hong pia a, hong sel cin a, minthang nading utlo, sumlehpai zong deihlo na hih leh bang hi peuhmah hiam? Ka deih pen gelh nuamlo, suai nuam hetlo mawk na hi hiam? ci hi. Drown Nickle in hi ci bangin dawng hi. Kumpipa aw, “Kum sawpi nungta in, kei Khristian ka hi hi. Jesuh lim ka suaih zawh(ka gelh) nungsang, amah sanga a neu zaw Greek pasian suaih nadingin ka siamna ka phal nawn kei hi” ci hi. Thupi nasa hiam? Ka Topa Jesuh lim ka suaih ka siamna pen amah sanga a neu zaw Greek pasian suai nadingin ka phal kei, ci hi. Ute naute Topa in amah a it penpen dingin hong sam i cih ciangin tua bang hi. Na siamna tawh zahtak in,na pilna tawh zahtak in. Na thuneihna tawh zahtak in. na vangliatna Topa zahtak nangin zang in.\nKhat vei Dr. Ben kiangah thusim khat nei ding hiteh, na sangpaupan lai-in bangci-in thu na ngen a, College na kah lai in bangci-in thu gen hiam? ci-in kidong hi. Aman tom dawn mahmah hi. Ka sangkah lai-in thungetna ka nei a, ka thungetna pen ka Laisiangtho sung a kawm tungah ka gelh hi. “Topa aw hong dongsang in Jesuh ka domsang theih nang,” ci-in gelh hi. Thupi nasa uh hiam? Pasian in a domsang nop ding dan!! Jesuh domsang zaw ka hih manin Topa aw hong dom sang in. Ka san zawh peuh leh Jesuh san nang hi, a cihna hi. I pilna i theihna i thuneihna i naseptheihna tawh Topa zahtak peuhmah leng, Topa’n hong nak tawisan lua ding hi. Topan tua dingin nang hong sam hi. Hihte khempeuh sangin hong itzaw na hi hiam? ci hi. Bang ci’n na dawng dia? Topa kiangah Topa aw, kong zui ding hi. Miten hong taisan ta leh zong kong zui ding hi. Nang it penin kong nei ding hi. Haksa ta leh zong it penin kong nei ding hi. Nangmah hong zui ning. Nangmah itpen in hong nei ning cih pen i kipiakna hi leh ka ut hi.\nTu mahmah in na lungsim sunga om bangin Topa aw it penin hong nei ning. Miten hong nusiat lai-in nangmah hong zui veve ning, ci-in ki-ap in. Topa in nang zong paimang nuam na hiam? nang zonghong taisan ding na hiam? hong ci hi. Bang ci-in na dawng ding hiam? Topa in 9te koi ah om ta hiam? ka damsak te koi ah pai ta hiam? ci hi. A damsakpa, a damsaknu aw, tuni-in Topa in nang hong zong hi. Topa kiangah kipia dingin thungen ciat ni.\nTopa ka kikona uh hong ngai in. Ka lungtang uh a, ka genkhiat theih uh hi-in ka genkhiat theihloh uh hita leh na mai nuaiah a kiseel khat zong omlo ahih manin ko ngetna sanga a vanglianzaw Topa nahih manin, na mai nuaiah kong kun uh hi. Na vangliatna na minthan nading leh Jesuh ka sansak zawh nading un ka thungetnate uh hong dawng in. Ka nuntakna uh nang it ding, nang mah pahtawi ding, nang hong zui teeiteei dingin thupha hong pia kim ciat in. Na minthan nading hih teng khempeuh Jesuh minin kong thum uh hi. Amen. Rev. Dr. Ngul Khan Pau (Hong nungtasak kikin 1997)\nPrevious: Chit San Maung leh U Cinpi te’ tungpan ka theihkhiat\nNext: Biakna mintawh Tapidaw te’ galsimna te (Crusades) ~ Dr. Do Suan Mung


url: =Global Buanli Family: Tulaai Leitung Thuthang Tuamtuam Updates August 13,2013\nTulaai Leitung Thuthang Tuamtuam Updates August 13,2013\nTulaai Leitung Thuthang tuamtuam Updates August 13, 2013\n· Kawlgam sung Mualtungmi namkee thautawi pawl ahi Palong minam te kipawlna TNLA te leh Kawl gaalkaapte kilemnading akikupkhop uh ani 12 ni 8-12-13 ni zan in Langnih kikaapna nasiatak in piang ahihman in maailam kalsuannading zekaaisak ding hi ci in TNLA makaai Mai Aih Phone in 8-13-13 ni in genkhia hi.\n· Kawlgam sung ah mihing zaleenalam kantelding UN pan kiseh Mihing Zaleenna thusuutpu Thomas Ojae Quintana 8-12-13 Rakhaing gam Sittwe khuapi leh Thong pawlkhat ah vahawh a, Ahawhna aciahna kheempeuh ah Rakhaing minam te in Rakhaing gam pan kiheem khia in , thu Lang gen nawn ken cih signboards te tawikawmsa in tangkhatui tawh navaaitut uhhi. Quintana in thu pulaakna aneih sial in Rohingya Muslim te gum in Rakhaing mite mawhsakna kampau den hi ci in Rakhaing minam te lungkimlo uhhi.\n· UN Kawlgam mihing Zaleenna kantelpu Thomas Ojae Quintana Rakhaing gam azinkhit Ciang Chin State,Kachin state leh Karen state te ah khualzin zomto ding hi. 8-16-13 ni in Chin state ongzinding a Tuaciang CNF te kumpitawh thukimna lakna Nei in ki uitui mahmah napin Zomi ten a deihlohna , Falam ah Kawl taattung alamna, Chin state khantohna ding, Guullu vaai cih kapulaak ding ci in Chin Development Congress Zalian nihna Ko Simon in 8-12-13 Ni in genkhia hi. Pu Thomas Ojae Quintana in kawlgam sung a athukan teng 8-21-13 Ni in Kawlgam ah taangkokhiatna neiding a, Athu kicing in October Khasung Geneva a kibawl ding UN khawmpi ah pulaakkhiatna neiding hi.\n· India gam I suahtaakni phawk na Ni Independent Day August 15 Ni in New Delhi Khuapi Lashkar-e-Taiba (LeT) Pawlpi in doding cih lauphawnna thu kician pawlkhat India Intelligence Bureau te in Delhi Palikte Tung ah 8-12-13 Ni in puak ahihman in Delhi Palik te in mipi kidawm ding in thupia uhhi.\n· USA gam Colorado State El Paso county sung ah guahtamsemsem In tuicin tungding ahihman mipi kigingkhol ding in State Governor pa in 8-12-13 Ni in theihsak na taangkokhia hi. Tusung teng in USA gam Oklahoma state pan Tennessee state kikaal sungteng ah tuicin hang in mipi 10 million in cihmawhna tuak uhhi.\n· Nepal gam nitumna lam a om Khimti Khua ah guah naakzuk luatna hang in 8-13-13 ni in Khua sung men kicim ziahziah a mi 6 Sikhin in mi 6 Liamna tawh zato ah Kipuak hi ci in Nepal Kumpi thunei te in taangkokhia uhhi.\n· Norway gam nitumnalam Sogndal leh Lekanger Khuapi kikaal ah 8-12-13 Ni in Gualnop KhualZin mi 30 Ta apua Sweden gamte Bus pikhat leh Norway gamte Bus pi khat kitaih in Taiwan KhuaIzinmi khat leh Norway gammi khat si in mi 23 Liam hi ci Norway Palik ten 8-13-13 Ni in taangkokhia uhhi.\n· Yemen gam Shabwa province sung ah Drone kici ahawlpalo USA te Tuithe Vaanleeng in Al Qaeda gaalkaap 2, 8-13-13 Ni in nuailum leuleu a, Tusung Kaal 2 sung in Yemen gamsung bekbek ah Al Qaeda in the Arabian Peninsula (AQAP) kici Al Qaeda pawl benna campaign ah Al Qaeda migilo gaalkaap 37 kinuailumzo hi ci in US official in pulaakkhia hi.\n· Pakistan gam Quetta Khuapi sung lam kiang bicycle tungkhat ah 8-13-13 ni in bomb nakisiah in puakkham a mi 2 si in khat Liam hi. Kua siah cihthu a pulaakkhia Kuamah omnaailo hi.\n· Israel gam sung a thongkia Paleatine thongkia 104 lakpan amasapeen Khen mi 26 te Wednesday 8-14-13 Ni zingsang West Bank ah puakphei ding in Israel kumpiten Thongpan lakhia in acidamna uh 8-13-13 Ni in vel kipan Ta uhhi. Hih thongkia te akhahkhiatni uh 8-14-13 Ni mah in Israel leh Palestine gamnih Kilemna thukikup kipan ding uhhi.\n· Egypt gam ah Thuneihna akilaak khiatsak President Morsy adeih mipi te in Cairo Khuapi sung ah lungphona aneih Na pan Egypt kaallak Kumpi seemte in 8-11-13 Muslim Ramadan Antan benni nakhawl kei uhleh thatang zang in ongheemding ci in athupuakna uh Mipin thudonlo ahihman in 8-13-13 Ni in Palik ten mipi khenkham in amakaai mi 12 te man uhhi.\n· USA gam President Obama i Zi First Lady Michelle Obama in September kha sung in Rap la hoihmahmah "Let's Move” cih Thulu la Dawng 17 kigawm khuikhat hawmkhiading hi ci in 8-13-13 Ni in taangkokhia hi. Hih la te peen Lasasiam Minthang Jordin Sparks, Ashanti, Run DMC, Doug E. Fresh leh Monifah te in sa ding a Michelle Obama in Salo ding cisese hi.


url: =Zomi te leh Jubilee ~ Lian Muan Kim :: ZOMI DAILY\nZomi te leh Jubilee ~ Lian Muan Kim\nposted on 15 January 2017 at 7:09 am Lomkholna: Article, Lianmuankim\n‘Jubilee Pawi’ pen Judahte pawi ahi hi. ‘Jubilee’ cih kammal pen Hebia kam ‘yobel’ pan-a hong pai hi-a, ‘tuu tal,’ ahih kei leh ‘tuu kii,’ cihna ahi hi. Tua hi-a,Jubilee kum kipat-in tuu kii mut uh a, a mut uh ciangin sawtveipi awi-in gingsak deda uh hi. Judahte in kum 7 sungah a kum 7-na pen Sabbath kumin ciamteh uh a, Sabbath kum 7 vei khit ciangin Jubilee Pawi a bawl uh ahi hi. Sabbath kum 7 vei cih pen kum 49 hi pah a, a kum 50-na lian pen Jubilee kum ahih manin kum 49 a bei khit, a kum 50-na ah Jubilee Pawi a bawl uh ahi hi. Tua hi-a Jubilee khatvei a kibawl nak leh kum 50 a bei pahpah ahi hi.\nJubilee tawh kisai a thukhun pawlkhat en le hang Jubilee kumin lokho lo ding, leitang tawlngasak ding; Na zong semlo ding, kum khat sung pum om ngiat lel ding uh, cih kimu thei hi. Tua banah Israelte khempeuh, mihau mizawng, sila to, numei pasal a vekpi un amau gam/mun ciat ah ciahkik ding uh hi (gamdangmi silate bel neisuak thei uh). Innmun logam a zuaksa teng uh zong kipiakik ding a (kulh sung lam-a inn kizuakte a kitatkik zawh kei leh kitangsuak thei. Ahi zongin Levi mite innte bel kitangsuak theilo), kua mah in tangsuak theilo ding hi. Banghang hiam cihleh Pasian in Israelte leitang pen keima gamh ahi hi, ci hi. Tua ahih manin innmun logam, sila nasem, cihte a kilei uh ciangin Jubilee kum cianga piakkik ding ngaihsutna tawh kilei uh hi – Jubilee kum a tungbaih ta ding ahih leh tawm man; a tunhak lai ding leh tam man,.. cih dan!\nTua hi-a, Pasian in ami Israelte Jubilee Pawi a bawlsakna pen mihaute in mizawngte’ inn le lo khempeuh a ngahmang loh na ding uh leh zawn man-a sila a suakte zong sila a suah tawntung loh na ding uh ahi hi. A tomin ci leng mi khempeuh in kum 50 ah khatvei ta, a thak-a kipatkik khuan a ngah na ding uh ahi hi. Mihaute ahi-a, mizawngte ahi zongin khatvei a kipatphatkik na ding uh ahi hi. Mihaute in a beisa kum 49 sunga a ngah uh innmun logamte piakik ding uh a, silate zong a innkuan ciat uah ciahsakkik ding uh hi. Mizawngte in a innmun logamte uh ngahkik thei ding uh a, sila hi nawnlo ding uh ahih manin a thak-in khatvei kipanphakik thei ding uh hi.\nLST Lui hun lai-in leiba nei khat in a leiba a loh zawh kei leh a innmun logam kilaksak thei-a, amah ngiat zong sila suak thei hi. Tua bangin kikoih suak hi leh mihaute in innmun logam khempeuh ngah mang ding uh a, mizawng khempeuh sila suak mang ding uh hi. Tua hi-a, Israelte lak ah Jubilee Pawi a kici om kei leh Egypt gam-a a saltaan mah bangun mizawng teng saltang ding a, mihaute hau semsem in thuneihna khempeuh ngah ding uh hi. Leisung tokikte in bangci uh hiam cihleh tua hun lai-in mihaute le mizawngte kideidan lua hi. Mihaute tuam om uh a, mizawngte zong tuam om uh hi. Mihaute innte gol thei mahmahin hoih thei mahmah a, mizawngte ahih uh leh veng tuam ah kikoih khilkhial-in a innte uh hoih vetlo hi, ci uh hi (De Vaux, Ancient Israel).\nKamsang Isaiah in bangci hiam cihleh mun awng a om nawnloh donga inn khat le inn khat a zomte, lo khat le khat a gawmte in gimna thuak ta uh hen, ci hi (5:8). Mun nuam ah a tuam-a teng mihaute a genna ahi hi. Kamsang Amos in zong, ‘thumaan mite ngun tawh khek uh a, mizawngte khedap kop khat tawh khek uh hi, ci hi (2:6). Mizawng khat le khedap kop khat – a manphatna uh a kikim hong suak mawk hi. Hih bangin gamta thopthop uh ahih manin Pasial teeltuam mi khat, a mit nauta banga a it-a akep Israel mi khat pen a sum neihloh manin khedap kop khat tawh hong kikim ta hi. Tua ahih manin Jubilee pen a kisam mahmah khat hong suak-a, a kisapna dung zui-a Pasian in a piak ahi hi.\nAhi zongin Judah siapite’ laiciaptehna ah Babylon saltaanna pan a ciahkik khit ua kipan kua mah in Jubilee bawl nawnlo uh hi, ci hi. A khangtangthu ciaptehna khat bang uah kum 7-a khatvei ta a neih uh Sabbath kum nangawn – a saltaan ma limun nei nawnlo uh hi, kici liang hi (Gordon Wenham, Leviticus, NICOT). Zeisu hun lai-in Jubilee bawl cih bang kimu lo a, pawlpi le Jubilee ahih leh a kisaina om vetlo hi.\nTua ahih leh ei Zomite leh Jubilee i kisai hiam? Thu-um mite leh Jubilee i kisai hiam? I bawlbawl Jubilee pawi tuamtuamte en pak le hang – kum 10 cinna Jubilee, Kum 20, 25, 30, 40, 50, 75, 100 cinna Jubilee cih khawng ahi hi. Kua pat masak ai tam? Kua hong hilh masak ai tam! A min bel thupisak ve hang in, a Jubilee tawl-omna, Jubilee suahtakna, innmun logam kipiakkikna, cihte peuhmah thulak ah hel vetlo lai hi hang. A Jubilee min bek mah i la a, a dang khat beek i la kei hi. Jubilee thukhun khat beek i zui kei a, zong i zuihsawm kei hi. Zuih dinga hong kipia ahih loh hang zong hi kha ding hi. Ahi zongin banghangin a min thupisak sese ihi hiam? Banghangin Pastor-te khatvei beek letsong pia ngam ngeilo pi-in Jubilee bawl na ding tulza tampi pammaih sa lo ihi hiam?\nMission sep zawhna ding innkuan in thungen ngeilo napi, bang hangin Jubilee bawl zawhna ding antang in thungen liang i hi hiam? A kisam bangin sa ne zolo napi hangin, bang hangin gaih zawhloh zah dongin Jubilee sa go ziahziah mawk i hi hiam? Pasian hong piak nasep ding tampi sem lo napi hang in, bang hangin Jubilee bawl khin peuh leng lungkim lua kisa-in singam liang ihi hiam? Khawmpi khawngah Pasian thugenna, lasakna, thunget na ding hun manpha tampi, banghangin Jubilee thu le la tawh khek mawk ihi hiam? Pasian thu a kigen ziahziah ding kim lai, banghangin mimawhte kiphat niloh-in nitumsak mawk ihi hiam? I gamtatzia tampi ngaihsut phat huai mahmah hi.\nZomite pen mualsuang phut nuamte, min deihte, a khang/lian masa kei hing e, a cinuamte ihih man-a hi banga gamta hi kha thei ding hi hang. Pawlkhatte in Topa hong makaihna lungdam ka kohnop man hi, Topa hoihna mualsuang ka phuh nop man hi, ci-in Topa paulam hi hang. Jubilee min paulamin sial/gan tam gozo i kidem laidep hi. Jubilee min pua se lo-in lungdam koh theih na ding lam tam mahmah ahih leh Jubilee min pua-a i sep i bawl, i zat sum le paaite, i gim i tawlna, i hun manphate ngaihsut phat huai kha ding hi.\nLian Muan Kim, PhD\nPrevious: US in Pakistan te Shaheen-III Missiles alung himawhpihna khangsemsem ~ TK Lian\nNext: US States Senate in Obama Health Care beisak nading genta ~ TK Lian\n“Pa aw Pa…” ~ Khat Thang\nVanleng galkap mang Dr. Muan Thang lungdampihna